"Zugan sinesten laguntzen dizun prozesua da" - Urnieta - Aiurri.eus\n"Zugan sinesten laguntzen dizun prozesua da"\nAlba Cabrera 2021-05-01 09:00\nMaialen Izagirre, Malen Ezeiza eta Olaia Iraola osasun-langileak dira; EIR eta MIR azterketak egin dituzte, berriki, hainbat urnietarrek. Haietako hiruren lekukotza jaso dugu, nondik norakoak ezagutzeko.\nIruñean elkartu ziren martxoaren 27an Malen Ezeiza, Maialen Izagirre eta Olaia Iraola urnietarrak. Erizainak dira lehen biak; medikua, azkena. Urduri bezain gogotsu ziren, bederatzi hilabete inguruko ikasketa-prozesuak emandako gorabeherak soinean, lau orduko azterketa egiteko prest. Beste hainbat urnietarrek legez, MIR eta EIR azterketak izan zituzten orain hilabete pasatxo; osasun-langile profesional izateko bidean, aurrerapauso handia eman zuten. Medikuntzako ikasleen kasuan, beharrezkoa da azterketa hori egitea osasun-sistema publikoan lan egiteko. Aldiz, erizaintzako ikasleek urnibertsitatea amaitu bezain pronto dute aukera lan mundura jotzeko. Nolanahi ere, emagin izateko, nahitaezkoa da EIR azterketa egitea.\nOrain, nota ofizialak atera berritan, ezusteko atsegina jaso dute hiru gazteek. Iraolak erabakitzeke du espezialitatea, baina gustuko dituen horien artean hautatzeko aukera izanen du. Ezeizak eta Izagirrek emagintzatik jorratuko dute beren bidea.\nNoiz ekin zenioten prestaketari?\nOlaia Iraola: Gure kasuan, medikuntzako 6. mailaren hasieran hasten da klaseekin akademia. Ni Argentinan nintzen eta erabaki nuen itzuli arte ez nintzela hasiko. Bakoitzaren araberakoa da hori. Pandemia bete-betean, hots, itxialdian, laburpenak egiten egon nintzen. Ekainan ekin nion ikasteari; horrela, bederatzi hilabete igaro ditut gutxi gorabehera.\nMaialen Izagirre: Martxoko lehen asteburuan, lehen klase presentzialera joan ginen eta, harrezkero, bertan behera gelditu ziren; etxetik egin dugu guztia, online.\nMalen Ezeiza: Hasi ginenean, unibertsitatean ginen oraindik; beraz, azken txanpak zuen garrantzi handiagoa. Lehen asteetan, ez genion hainbeste denbora eskaini.\nNola gogoratzen duzue zuen egunerokoa?\nM.I.: Akademiak hiru aldi bereizi zizkigun. Lehenengoan, uztailetik abendura bitartean, lasai xamar ginen, klaseak jarraitzen genituen eta horietan eduki garrantzitsuena azpimarratzen genuen. Azken hilabeteetan, ostera, ahal bezala ikasten eta errepasatzen genuen.\nM.E.: Oso pertsonala da ikasketa-prozesua. Nire kasuan, eraginkorragoa naiz goizetan, eta horietan egoten nintzen ordu gehien ikasten. Pandemiak utzi zidanean, liburutegira joaten nintzen. Arratsaldean, ordea, etxean egiten nituen pare bat ordu gehiago. Hala ere, arratsaldeko bigarren zatia niretzat hartzen nuen, ikasketetatik apur bat deskonektatzeko. Nire ustez, garrantzitsua da zeure buruarentzat denbora hartzea.\nO.I.: Hasieran, 7-8 ordu ematen nituen ikasten; amaieran, aldiz, dozena bat orduz ere aritu naiz. Askotariko erremintak eman dizkigute, baita ariketa dinamikoak proposatu ere, ikasketa arintzeko. Izan ere, kontua ikastea da, kontzentrazio-maila altua izatea. Ongi eraman dut prozesua. Iluntzeetan, ibilaldi bat egiten nuen, apur bat arnasa hartzeko.\nM.I.: Hori da, bai. Garrantzitsua da deskantsua, zeren hurrengo egunean, berriro ere, ordu luzez egongo baitzara ikasten. Igandeak genituen jai, baina gainerako egunetan ikasi egin behar genuen.\nAipatu duzue garrantzitsua dela nork bere buruarentzat denbora hartzea. Zaila egin al zaizue esparru akademikoa sozialarekin kudeatzea?\nM.E.: Iragan uda, aurreko urtetakoekin alderatuta, oso bestelakoa izan da. Hori, modu batera edo bestera, lagungarria izan da, erraztu egin digulako bi alderdiak uztartzea.\nO.I.: Koronabirusak eragina izan du horretan. Izan ere, lagunek ezin zituzten makina bat plan egin, lanetik etxera eta etxetik lanera joaten baitziren. Gure lana ikasketa izan da. Ez zait zaila egin bi alderdi horien artean muga ipintzea. Gainera, jaieguna, igandea, ongi aprobetxatzeko aukera izan dut.\nM.I.: Itxialdia aukera ona iruditu zitzaidan ikasteko. Gainera, Malen nuen ondoan eta gauza bera egiten ari ginen egunero. Eginbeharrak zein ziren argi genuenez, errazagoa zen egunerokoa antolatzea. Nire kasuan, pandemia egoera medio, naturara bideratu dut aisia eta oso mesedegarria izan da.\nO.I.: Horrez gain, fase-aldaketa baino lehen, opor-egunak genituen. Eta egun horiek baliagarriak izan dira pixkanaka-pixkanaka joateko.\nM.E.: Hori da, prozesu luzea izan arren, helburu txiki asko daude tartean eta horiek ematen dizute indarra eta motibazioa; eskerrak.\nGorabeheratsua izan al da prozesua?\nO.I.: Prozesuari ekin aurretik, beldur handia nion. Gogoan dut ikasten hasi aurreko eguna ez zela bat ere ona izan. Aitzitik, espero nuena baina mila aldiz hobeto bizi izan dut prozesua.\nM.E.: Ez dut, sekula, zalantzan jarri ikasteko motibazioa, edota ez dut prozesua alboratzeko tentazioarik izan. Bada gorabeheratsua, hilabete luzez aritzen zarelako horretan buru-belarri. Halaber, maiz errepikatzen genion geure buruari azterketara ezin ginela guztia ikasita joan. Apur bat horri eusten genion. Izugarri ari ginen prestatzen, eta lor genezaken horretan guztia lortuko ez genuela jakin arren, argi genuen: aurrerapauso handiak ematen ari ginen.\nM.I. Motibatuta bezain beldurtuta nintzen ni hasiera batean. Akademian, geure buruan sinesteko esaten ziguten, egoera perspektibarekin ikusteko, alegia. Gainera, orain arte, esparru-akademikoan guztia jakitera ohituta ginen, baina azterketa honetan ez duzu zertan guztia jakin. Ideia gakoak ezagutu behar dira. Hasieran kosta egiten da baina hori ere ikasten da prozesuan.\nO.I.: Larunbatetan, hasiera-hasieratik, simulakroak egiten genituen medikuntzako ikasleek. Ez gaude ohituta azterketa bat egitera hutsaren hurrengoa jakinda. Hasieran, ezer jakin gabe egiten dituzu azterketak, unibertsitatetik oroitzen dituzun kontzeptuekin. Akademiako irakasleek psikologo-lana ere egiten zuten, maiz errepikatzen zigutelako denborak aurrera egin ahala emaitza hobeak lortuko genituela. Eta horrela zen, izugarrizko poza ematen zuen simulakroetan emaitza ona ateratzeak.\nPsikologikotik asko du azterketak, ezta?\nM.I.: Bai, eta izugarrizko laguntza izan da Malenekin batera prestatzea. Ez dakit nola emango nukeen nik bakarrik prozesua. Babes handia eman dit.\nM.E.: Horrelaxe izan da niretzat ere. Izugarria da hain ondo ulertzen zaituen norbaitekin esperientzia partekatzea, zeren prozesuan sartu ezean, urrun gelditzen den bizipena baita. Elkarri indarra eman diogu.\nO.I.: Nire kasuan ez dut gertuko inorekin partekatu. Egia da jende askok erabakitzen duela batera ikastea. Argi nuen etxean ikasi nahi nuela, bakarrik, konparaketetan ez jausteko. Aisialdia ingurukoekin igaro nahi nuen, benetan, ikasketa-prozesutik kanpo.\nMartxoaren 27an izan zen azterketa. Nola oroitzen duzue aurreko eguna?\nO.I.: Bezperako eguerdira arte ikasi nuen, alegia, ostiral eguerdira arte. Azken eguna prozesuko lasaiena izan zen niretzat, eta orain urtebete ez nuen, inundik inora ere, horrela irudikatuko. Ordu luzez egin nuen lo; garaiz sartu nintzen ohera eta goizeko 11ak arte ez nintzen jaiki. Azterketa arratsaldeko 16:00etan hasten zen; lasai bazkaldu eta azterketara joan nintzen. Gainera, hasi aurretik, lagunekin elkartu nintzen eta lasai nengoen.\nM.I.: Guri ere gomendatu ziguten azterketa aurreko azken 24 ordutan ez ikasteko, deskantsatzeko. Eta horrelaxe egin nuen, nahiz eta zaila izan burutik kentzea. Gertukoekin egon nintzen. Ostiral eguerdian lasaitu egin nintzen banekielako nire esku zegoen guztia egin nuela.\nM.E.: Azken egunak aurreikusi baino hobeak izan ziren. Alabaina, prozesuko egun okerrena izan zen bezpera: gogorra. Hala ere, azterketa eguna oso ongi kudeatu nuen. Gogotsu nengoen egiteko, erakusteko lan pila egin genuela. Gure helburu bakarra genekien hori erakustea zen, konfiantza genuen. Lasaitasuna ematen dizu jakitea jokoan zegoena jokatua dagoela jada, eta azterketa egitea besterik ez dela gelditzen.\nIngurukoen berotasuna jasotzea izugarrizkoa izan zen, nire buruarengan konfiantza areagotzea eragin zuen. Oso polita da ikustea zure ingurukoek zugan sinesten dutela; indar horrekin ailegatu ginen azterketara.\nM.I. Zurekin daude beldurrak, denbora luzez landutakoa azterketa bakarrean duzulako jokoan. Baina, era berean, izugarrizko gogoa duzu prozesuari amaiera emateko. Urteak pasa zenitzake azterketari bueltak eta bueltak ematen, baina noizbait egin behar duzu. Azterketatik ateratzean, gaizki sentitu nintzen, zaila izan baitzen.\nO.I.: Prozesuan, mundu guztiak dauka zugan konfiantza; baina zu ez zaude horren ziur. Nik errepikatzen nien bezperan gertukoei azterketa ongi egin nahi nuela, ez soilik niregatik, baita beraiengatik ere. Zor niela sentitzen nuen. Gainera, azken astean, etxekoekin soilik harremantzea erabaki nuen, pandemia dela-eta. Hala ere, jendea etortzen zen atarira lore-sortaren batekin edota gozoekin, eta indar handia ematen zidan horrek.\nM.E.: Konfinatu behar izanez gero, ezin genuen azterketa egin. Ondorioz, nahiko zorrotz jokatu behar izan genuen amaieran. Urtebeteren ostean, zure azken nahia da azterketa egunean etxean gelditu behar izatea. Baina azken uneak dira kritikoenak eta gertukoen babesa jasotzeko premia duzu. Beraz, gogorra izan da distantzia soziala mantendu behar izatea.\nM.I.: Hala ere, iritsi zitzaigun ingurukoen berotasuna.\nNola oroitzen duzue azterketa ondorengo aldia?\nM.E.: Jende askok esaten zigun gorputzaldi txarrez irtengo ginela azterketatik. Beraz, aurreikuspenak ezkorrak baziren ere, ezusteko atsegina eman nuen. Azken asteetan neure buruari behin eta berriz errepikatzen nion helburua ahal nuen guztia ematea zela. Simulakroetan ikusi dugu: zailagoak edo errazagoak izan daitezke azterketak, baina gakoa ahalik eta ondoen egitea da. Akademiako azterketetan emaitza onak jasotzeak ere bultzada ematen dizu. Zaila izan zen gure azterketa, baina argi nuen nekien hori adierazi nuela. Beraz, lasai irten nintzen.\nO.I.: Aurreikusitakoa baino zailagoa egin zitzaidan azterketa. Gainera ondorengo aldi hori idealizatu egiten duzu. Sentsazio arraroarekin atera nintzen ni. Gau horretan bertan, hamaika buelta eman nizkion buruari, baina, ondoren, notak esan arte, nahiko lasai egon naiz.\nM.I.: Gustura nengoen amaitu zelako. Baina duda asko sortu zitzaizkidan gero. Gaizki egin nituen horiek frustrazioa eragin zidaten. Akademiak azterketa zuzendu zuen egun bereko gau horretan bertan, ofiziala izan gabe, ikasleok gutxi gorabeherako nota jakin genezan. Ez nuen asmorik baina azkenean nire erantzunak erregistratu nituen. Erantzunak jende gutxik sartu arren, posizio onean nintzen, eta, egunek aurrera egin ahala, pozgarria zen postua are hobea zela ikustea.\nHiruek lortu duzue azterketa gainditzea eta plaza eskuratzea.\nO.I.: Ez dakit zer aukeratu, baina familia-medikuntza gustuko dut, baita psikiatria edo barne-medikuntza ere. Hala ere, oraindik hainbat gauza baloratu behar ditut. Gustuko dudan espezialitatean sartzeko aukera izango dudala uste dut. Nire ikaskideek ez dute argi zein espezialitate egin. Betidanik gustatu izan zait atzerrira joatea, baina lauzpabost urteko espezialitateak dira, eta nik nire etorkizuna Euskal Herrian kokatzen dut. Beraz, Donostiara mugatu gabe, hemendik gertu egiteko asmoa dut. Pena emango dit kanpora ez joateak, baina 30 urterekin bukatuko dut erresidentzia.\nM.I.: Malenek eta biok ez daukagu argi oraindik. Informazioa bildu behar dugu. Argi dugu zein espezialitate egin nahi dugun; beraz, ikusi nahi dugu ea hori non garatzen den modu berezian, bereziki, gehienbat, bi urte hauei zukua ateratzeko. Neuk ere etorkizuna Euskal Herrian kokatzen dut, baina ez diot aterik itxiko kanpoan bizitzeko aukerari.\nNola definituko zenukete esperientzia?\nO.I.: Zugan sinesten laguntzen dizun prozesua da. Hasiera batean, beldurrez josita eta zeure buruari inongo baliorik eman gabe ekiten diozu prozesuari. Pixkanaka, indartu egiten zara, eta, amaieran, zeure burua baloratzen ikasten duzu. Indar handia ematen dizu gai zarela ikusteak.\nM.I.: Ingurukoengandik erraz jasotzen duzu konfiantza, baina ikasi behar duzu hori zuk zeure buruari ematen, zu zarelako, finean, orduak eta orduak pasatzen dituena ikas-liburuen parean.\nM.E.: Akademian hasieratik esaten digute, ikasteaz gain, zeure buruarengan konfiantza izatea dela azterketa ondo egiteko gakoa. Hilabete luzez bizitako prozesuari amaiera ona ematea izan da helburua, eta, horretarako, ezinbestekoa izan da geure buruan sinestea.


Euskal alderdiek Icetak bultzatutako enplegu publikoaren legearen aurka bozkatzeko eskatu dute ELA, LAB, SATSE, STEILAS eta ESK sindikatuek - Steilas\nELA, LAB, SATSE, STEILAS eta ESK sindikatuek mobilizazioa egin dute Bilbon honakoa eskatzeko Eusko Jaurlaritzari eta euskal alderdiei: datorren astean Madrilen bozkatuko den Errege Dekretu Legeari ezezko borobila adierazi dezatela. Horrela ez bada, bertako negoziazio markoaren aurka aritu, eta euskal sektore publikoko milaka langileren kaleratzea bermatuko dute.\nEAEko behin-behineko 60.000 langile kaleratzeko atea irekitzen du, urte luzez gure herrialdean zerbitzu publikoak aurrera atera dituztenak.\nGainera, behin-behinekotasunaren abusua jasan duten langile horiei ez zaie benetan bermatzen poltsetan sartzea, ezta urteko 20 eguneko kalte ordaina ere.\nEz da proposatzen benetako neurririk etorkizunean egungo aldi baterako enplegu-tasak, enplegu suntsipena eta arlo publikoaren pribatizazioa berriro gerta ez daitezen saihesteko.\nHorrek guztiak eragin ditzakeen ondorio larriez gain, Gobernuak gabezia demokratiko larriak dituen salbuespenezko bide batetik jo nahi du: Errege-Lege Dekretuaren bidez.\nHori dela eta, ELA, LAB, SATSE, STEILAS eta ESK sindikatuok elkarretaratzea egin dugu gaur Eusko Jaurlaritzari eta euskal alderdi politikoei eskatzeko Errege Lege Dekretu hori publikoki arbuia dezatela eta EZ bozkatu dezatela Madrilgo Diputatuen Kongresuan\naraba2021-07-16T13:16:05+02:002021 16 uztaila |Albisteak|


April, 2014 | Euskara\n‘Tribuaren Berbak’ saioko atal guztiak, osorik\nKike Amonarriz. Iturria: EiTB\nEuskara ardatz duen ‘Tribuaren Berbak‘ telebista saio guztiak ikusi ez badituzu, ondorengo zerrenda honetan dituzu eskuragarri. EiTB Nahieran atarian daude Kike Amonarrizek ETB1en aurkezten duen saio honen atal denak. Baina zerrenda honetan, saioa osorik ikusteko bidea aurkitzeaz gainera, bakoitzean ze gai landu zen jakin dezakezu.\nLehendabiziko ‘Tribuaren Berbak’ izan zen. Zenbat euskaldun gauden munduan aztertu zuten atal honetan eta milioi bat inguru garela ondorioztatu zuten. Egin klik ‘Euskararen tamaina‘ saioa ikusteko.\nMomentu bat euskaldun berriei!\nBigarren atalean euskaltegietan ari direnei eta euskaldun berriei buruz aritu ziren. Ikusi ‘Monumentu bat euskaldun berriei!‘ saioa.\nEuskal Herrian hitz egiten diren hizkuntzei buruzko saioa izan zen hau. Arabiera omen da gurean gehien hitz egiten den atzerriko hizkuntza! Ikusi ‘Euskal babel‘ saioa osorik.\nPublizitatea eta euskaraz\nIzenbururik ez duen atala izan zen hau. Euskaraz egiten den publizitateari buruz aritu ziren hizketan eta saioan zehar atal honentzako izen bila ibili ziren. Ikusi osorik publizitatea eta euskara saioa.\nGazteek darabilten euskarari buruz aritu ziren saio honetan. Euskaraz ala erdaraz aritzen diren eta nolakoa den erabiltzen duten euskara aztertu zuten. Egin klik ‘Gazteuskara‘ saioa ikusteko\nEuskara sexista al da?\nGaldera horri erantzuten saiatu ziren ‘Tribuaren Berbak’-eko atal honetan. Euskarak hizkuntza bereizketa egiten duela ondorioztatu zuten, baina ez dela sexista, sexistak erabiltzaileak direla alegia. Ikusi ‘Euskara sexista al da?‘ saioa osorik.\n2014a hastera zihoala eta, urte berriari begira egindako saioa duzue hau. Euskararen alorrean zein asmo dituzten kontatu zuten hainbat pertsona ezagunek. Egin klik ‘Urte berri, asmo berri‘ saioa osorik ikusteko.\nArabako Errioxako lehen euskaldun zaharraren bila aritu zen Kike atal honetan. Duela hamarkada dezente galdu zen inguru hartan euskara, baina aspaldiko 20 urtetan berreskuratzeko lan handia egin dute eta dagoeneko bertan jaiotako euskaldun zaharrak ere badaude. Ikusi ‘Riojatik Errioxara‘ saioa osorik.\nEus=mc², zientziaren hizkuntzak\nZientziari buruz eta zientzia egitean erabiltzen diren hizkuntzei buruz hitz egin zuten ‘Tribuaren Berbak’ saioko atal honetan; eta euskarak bertan duen presentziaz ere bai. Egin klik ‘Zientziaren hizkuntzak‘ ikusteko.\nFrantziaren itzal luzea\nIpar Euskal Herrian euskarak bizi duen egoera aztertu zuten saio honetan. Egoera zaila den arren, argi izpiak badaudela erakutsi zuten. Egin klik ‘Frantziaren itzal luzea‘ atala osorik ikusteko.\nAbestien hitzak, hitzen doinuak\nAtal honen ardatza musika izan zen, euskaraz abesten den musika batik bat. Hainbat talde eta musikarirekin eta musikan adituak diren kazetariekin hitz egin zuten. Ikusi euskal musikari buruzko saioa.\nBilbon ibili zen Kike Amonarriz atal honetan. Bizkaiko hiriburuan euskarak duen egoera erakusteaz gainera, euskararekin lotutako hainbat leku erakutsi zituen, hala nola, Euskaltzaindiaren egoitzan izan zen. Ikusi ‘Bertan Bilbo‘ saioa osorik.\nJendaurrean hitz egitea zein zaila den batzuetan! Horretan ohitutako kazetariekin bildu zen Kike Amonarriz, nolako teknikak erabiltzen dituzten jakiteko. Egin klik ‘Jendaurrean‘ saioa osorik ikusteko.\nKataluniak eta Euskal Herriak, hizkuntzari dagokionez, dituzten antzekotasun eta ezberdintasunak izan zituzten hizpide atal honetan. Hemen daukazue ‘Euskatala‘ saioa osorik.\nHau dunk umorea!\nEuskarazko umorerik ba ote dagoen galdetu zuen ‘Tribuaren Berbak’ saioak atal honetan. Aktore, bertsolari eta beste hainbatekin hizketan aritu zen Kike Amonarriz atal honetan. Egin klik ‘Hau dunk umorea!‘ saioa osorik ikusteko.\nEskoletan euskara ikastea bermatuta dagoela diote hezkuntza agintariek. Hori dela eta, gaur egungo erronka, haurrek kalean euskara gehiago erabil dezatela da. Horretarako zer egin behar den aztertu zuten atal honetan. Ikusi ‘Gelatik kalera‘ saioa osorik.\nEuskarak Nafarroan duen egoera aztertu zuten ‘Tribuaren Berbak’ saioko atal honetan. Hizkuntzari dagokionez, hiru gunetan banatuta dagoenez, euskara ez da ofiziala lurralde osoan eta horrek zailtasunak sortzen ditu bai ikasteko baita erabiltzeko ere. Egin klik ‘Nafarroa, arragoa‘ saioa osorik ikusteko.\nAdi, filmatzen, ekin!\nZinemari buruzko saioa izan zen hau. Euskaraz egiten den zinema izan zuten hizpide alde batetik eta bikoizketari buruz ere aritu ziren. Ikusi zinemari buruzko atala osorik.\nItsu, gor, baina ez mutu\nZentzumenetako batean arazoak dituzten pertsonek ze hizkuntza erabiltzen dituzten eta ze zailtasun dituzten azaldu zuten atal honetan. Zeinuen hizkuntza eta braillea pixka bat ezagutu ahal izan genuen. Egin klik ‘Itsu, gor, baina ez mutu‘ atala ikusteko.\nZuberoa edo Xiberua ardatz hartuta aritu zen Kike Amonarriz atal honetan. Euskarak han dituen ezaugarriak eta bizi duen egoera ezagutu ahal izan genuen. Ikusi ‘Biba Xiberua!‘ atala.\nHemendik 25 urtera euskarak izango duen egoera aurreikusten saiatu zen ‘Tribuaren Berbak’ atal honetan. Eta gainditu beharreko erronkak izango baditu ere, esperantzaz ikusten dute etorkizuna adituek. Egin klik ‘Euskara 2039‘ saioa osorik ikusteko.\nJolasean euskaraz eta euskararekin\nEuskara tresnatzat erabilita nola jolas egin dezakegun erakutsi ziguten atal honetan. Hitz-jokoak, mahai-jokoak, gurutzegramak eta palindromoak zer diren eta nola egiten diren azaldu ziguten. Ikusi jolasei buruzko saioa osorik.\nBertoko eta kanpoko\nEtorkinak euskarara hurbiltzeko zer egin behar den aztertu du ‘Tribuaren Berbak’ saio honetan. Egin klik ‘Bertoko eta kanpoko‘ saioa osorik ikusteko.\nBatua vs. euskalkiak\nEuskara batua eta euskalkiak kontrajarriak ote diren ala biak diren beharrezko aztertu zuen atal honetan ETB1eko saioak. Egin klik euskalkiei buruzko atal hau osorik ikusteko.\nMunduko herririk euskaldunenak\nEuskarak osasun onena duen herrietan barna ibili zen Kike Amonarriz atal honetan. Azpeitia, Lea-Artibai bailara, Pagola… bakoitzean nolako egoera dagoen eta hango ekimenak aztertu zituzten. Ikusi herri euskaldunei buruzko saioa.\nEuskararen ahozko ondarea ezagutzeko parada eman zuen saio honetan ‘Tribuaren Berbak’ programak. Bertsolaritza, antzerkigintza, esaera zaharrak, zirtoak, esamoldeak, kantak, ipuinak… Ikusi ahozko ondareari buruzko saioa.\nArrasate:euskara eta kooperatibismoa\nArrasateko euskara eta herri horretan gure hizkuntza bultzatzeko burututako ekimenak aztertu zituzten ‘Tribuaren Berbak’ saioaren atal honetan. Egin klik Arrasateri buruzko saioa ikusteko.\nAtal honetan itsasaldeko euskara aztertu zuten ‘Tribuaren Berbak’ taldekoek. Bermeon, Zumaian, Ondarroan eta beste hainbat herritan ibili ziren. Ikusi itsasaldeko euskarari buruzko saioa.\nEuskarak interneten eta teknologia berrietan duen presentziari buruz aritu ziren atal honetan. Ikusi Sareetan harrapatuta atala osorik.\n60ko hamarkadako astindua\n60ko hamarkadan iraultza gertatu zen euskararen zabalkundean: ikastolak eta Sehaska sortu ziren, kulturaren produkzioa asko hazi zen… Horrela, esparru gehiagotara iritsi zen euskara. Saioa osorik ikusteko egin klik hemen.\nEAEko hiriburuan euskara nahikoa galduta zegoen XX. mendearen amaieran, baina azken hamarkadetan asko zabaldu da. Ikusi osorik Gasteizko euskara eta euskaldunei buruzko saioa.\nZergatik ez dugu euskaraz egiten?\nEuskaldunok euskaraz aritzeko ditugun zailtasun eta konplexuei buruz aritu ziren ‘Tribuaren Berbak’ saioko atal honetan. Ikusi saioa osorik hemen klik eginda.\nThis entry was posted in Tribuaren Berbak and tagged eitb nahieran, euskara, telebista, tribuaren berbak on 16 April, 2014 by Go!azen.\nThis entry was posted in Euskara ikasi, teknologia and tagged EGA, EGA APP, euskara, Euskararen Gaitasun Agiria on 14 April, 2014 by blogs eitb.\nOndarroako ‘Euskal Hiztegi Enciclopediku”: Matexala, txorbi…\nOndarru eta ondarrutarren euskalkia izango ditugu hizpide ondorengo lerroetan, izan ere, Kike Amonarriz euskaltzale eta aurkezleak gaur goizean bidalitako txio batek arreta piztu digu. Eta zergatik? Bada, Ondarruko “Euskal Hiztegi Enciclopediku”-a aurkeztu duelako. “Astelehenari irribarrez ekiteko hona Lekeitioko lagun batek bidalitako “Ondarruko ‘euskal?’ Hiztegi Enciclopediku”, zioen txioak. Aurretik ere landu izan ditugu Ondarroako berbak baina oraingoan zerrenda luzatu dugu.\nOndarroa. Egilea: Rikardo Agirregomezkorta\nOndarroako “Euskal Hiztegi Enciclopediku”\nPaeteko diru: Kutxazain automatikoa\nPatada boladori: Ostikada hilgarria\nPuntxetu: Ukabilkada bortitza\nSuperenanu: Oso txikia\nMobidi: Arazo larria\nMarroi: Arazo oso larria\nMarronazu: Herritik ihes egiteko arrazoi izan daitekeen arazo oso larria\nHostipartiue: Borroka latza\nMcHartu: Hostia asko hartzen dituen gizasemea\nPilobat jende: Jende asko\nMogolloi peña: Ehundaka jende\nAsako peña: milaka jende\nBeran buru asesina: Suizidioa\nJugoi: Zerbait ona denean\nEh Flai: Eh txikito\nFogeu: Okerreko saiakera\nAsako: asko, baina kubora goratua\nPelau: inozoa, téntela\nFelipi: Ahoko zipristina\nPilobat asako: Ia infinitoa Relaja Pezoi: Lasaitu hadi\nBebederu: Animalien azka\nBurdinezko ure: Menditik datorren ura\nPabi: neska ikusgarria\nKriston pabi: Neska oso ikusgarria\nPintxillu: Ogitarteko dezentea\nMantekau: Pole-ko izozkia\nPalaposte mobile: esku-argia\nPalaposte frontala: Buruko argia\nKriston farreru: Drogazale amorratua\nTxema: Txortan egiteko moduko ama\nPunkise: Makarra baino makarragoa\nSudurreko asuntu: Droga\nBaserritxarra: Kamiñazpiko mugetatik aratago bizi den edonor\nKaxeru: Baserritar petoa\nEta astelehena umorez eta euskaraz amaitzeko, azken ilebeteotan arrakasta itzela izan duen ondarrutar batekin uzten zaituztegu. Imaginatzen ondarrutar bat eta Kike Amonarriz, epaiketa batean lekuko?\nThis entry was posted in euskalkiak and tagged eskara, ondarroa, ondarru on 7 April, 2014 by blogs eitb.\nApirilaren inguruan esaera asko daude! Zein da gehien gustatzen zaizuna?\nApirilean gaude, dagoeneko!! Gaur bi ditu urteko laugarren hilabeteak. Badakizue zer den ohikoa aro honetan: udaberria heltzen dela, euria gehienok nahi duguna baino gehiagotan botatzen duela, ia beti Aste Santuko jaiak eta oporrak izaten ditugula… Bada, apirila beste arlo batengatik ere da ezaguna! Euskarak bere inguruan zenbait esaera dituelako, hain zuzen ere :-). Ez zenekiten? Ba begira guk aurkitu dugun zerrenda:\n“Apirilean, euri aunitz”. Horrela dio esaerak… eta horrela islatu du Jose Antonio Ortiz de Zaratek argazki honetan.\nEzagutzen dituzu? Apirilaren inguruko esaerak, euskaraz\n-Martxoa haizetsu, apiril euritsu, maiatza gero eguzkitsu.\n-Apiril ona ezagutzeko ehun urte bizi beharko! Ehun da bat baditut eta ez dut onik ere ezagutu.\n-Apiril, biribil, urdea txerri-tokian hil (Apirileko eguraldi txarragaitik).\n-Apirila bero, negua gero.\n-Apirila euritsu, urte hura ogitsu.\n-Apirila haizetsuak nekazaria pozten du.\n-Apirila hotz, miseria ogi-artoz.\n-Apirila hotz? Ez gari ta ez agotz.\n-Apirila joan eta maiatza gero, agoztegian agotza bego.\n-Apirila joan ta maiatza gero, ganbara bazterrean agotza bero.\n-Apirila on ikusi nahi duenak, ehun urtez behar du bizi.\n-Apirilak bere hotz uztarra bai; jauntsi arina oraino etsai.\n-Apirilaren azkenean, hostoa haritz gainean.\n-Apirilean euri aunitz.\n-Apirilean euria goian-behean.\n-Apirilean ihinzte, ogi-urte.\n-Apirilean inusturia jotzen badu, berri ona da.\n-Apirileko egunak hiru aro.\n-Apirileko euriak balio du ardi-arkina hoberena.\n-Apirileko zizea, urrea baino hobea.\n-Eguzkiz beterik ere, apirila marrant-emaile.\n-Opeil bustiak dakaz ogiak.\n-Ortzantza apirileko, arnoa barrikako.\n-Txikia banintzen, handia banintzen, apirilean lorea nintzen.\nZer iruditu zaizue? Zein da gehien gustatzen zaizuena? 🙂 Eskerrik asko! Eta gozatu hilabete honetaz!!\nThis entry was posted in bitxikeriak, euskal kultura and tagged esaera zaharrak, esaerak, euskal atsotitzak, euskara on 2 April, 2014 by blogs eitb.


MUk Ate Irekien jardunaldiak egin ditu bere hezkuntza-eredua ezagutarazteko — TUlankide MONDRAGON\nMUren Arrasateko campusa.\nMondragon Unibertsitateak ateak zabaltzeko jardunaldiak egin ditu bere campusetan, bere hezkuntza-eredua ezagutarazteko xedez. Unibertsitate aurreko jardunaldi bakoitzak bi ordu inguru iraungo du eta, horietan, fakultate bakoitzak bere eskaintza akademikoa eta titulazioak zehatz-mehatz aurkeztuko ditu. Zehazki, Goi Eskola Politeknikoan, jardunaldia 10:30ean izango da, Arrasateko campusean. Bestalde, Enpresagintza Fakultateak 11:00etan egingo du berea, Oñatiko campusean. Azkenik, Humanitate eta Hezkuntza Zientzien Fakultateak bi deialdi egin ditu, biak ere 11:00etan: bata Eskoriatzako campusean, non Haur Hezkuntza eta Lehen Hezkuntza ematen duen, eta bestea Aretxabaletako campus berrian, aurtengo ikasturtean estreinatu baitu Ikus-entzunezko Komunikazioa emateko.\nAteak zabaltzeko jardunaldiak Mondragon Unibertsitatea aurrez aurre ezagutu nahi duten etorkizuneko unibertsitarioei zein guraso, irakasle eta bideratzaileei zuzenduta daude. Izan ere, jardunaldiotan, fakultate bakoitzak bere zentroetan eskainitako titulazioak zehatz-mehatz ezagutarazi eta bisitariek izan ditzaketen zalantzak argituko ditu. Mondragon Unibertsitatearen ezaugarriak nabarmendu egingo dira topaketa horietan: enpresekin dituen harremanak, ikasketak eta lana bateratzeko aukera, hezkuntza-eredua, nazioarteko mugikortasuna eta karrera-bukaerako proiektuak, besteak beste.\nUnibertsitate aurreko orientazio-jardunaldiak osatzeko, Mondragon Unibertsitateak bere hezkuntza-eredua aurkeztuko du Euskal Autonomia Erkidego osoko ehun ikastetxetan baino gehiagotan.\nJardunaldi horien inguruko argibide gehiago jasotzeko, Mondragon Unibertsitatearen webgunera jo daiteke: www.mondragon.edu/prest edo telefono honetara deitu: 902 110 436.


Herria | Saltsa bat\nEgun eta bihar | 2020eko Ekainaren 25a\nGiroa arras berezia dagoen keinka huntan, horra azen ontzeko badugula beste saltsaño bat, ez baiginuen deus beharragorik. Lurralde-batzarrak berritu ziren 2015eko abenduan. Untsalaz hauteskunde horiek berriz egin behar heldu den urte hondarrerat. Bat-batean eta arras bitxiki hedatu da aitzinatuak izaiten ahal litazkeela eta martxoan ginuzkeela, departamendu maileko bozekin batean. Jadanik ere gertatu dela bi bozkatze betan egitea, jendeak arras ongi hartzen duela hori, eta boz-emaileen parte hartzea handiagoa izaiten dela. Hainbestenarekin, denbora berean beste solas bat entzun da, zazi zu nork ateratu duen, lurralde bozak aitzinatuak izaiteko partez gibelatuak litazkeela presidentebozak ondoan egiteko. Hautetsi frango harritu dira holako zurrumurruak hedatzearekin. Parisen, dela gobernuan dela Eliseoa jauregian diote ez dutela batere gisa hortako xederik, aitortuz halere gai hortaz guti aski mintzatu direla solasketa batzutan. Gérard Larcher zenaturren biltzarburuak aski gora erran du untsalaz egokiena dela bozen egitea beren tenorean, aitzinatu edo gibelatu gabe. Bainan gatu horrek baduke beste buztanik.\nEgun eta bihar | 2020/06/25\nHiri frangotan, erizain eta artategietako beste langileak milaka eta milaka bildu dira eta karriketan ibili erakusteko kexu daudela. Ukan dutela goresmen anitz bainan gobernuarenganik besterik igurikatzen dutela oraino. Parisen, manifestaldia histu du gertakari latz batek. Polizak iletarik tiraka herrestan ereman du erizain bat, 50 urteko emazte bat, eta bazterrak asaldatu dira hori ikustearekin. Gero erakutsia izan da emazte hori zela lehenik harrika hasia polizari. Batek hau eta besteak hura, eztabadaida gaitzak izan dira.\nDijon hirian lau gauez segidan gaitzeko nahasmenduak ukan dituzte, gehienik auzoalde batean, motaz txetxeniarrak diren gazte andana bat bortizki eta itsuski mendekaturik Ipar-Afrikatik etorriak diren batzuri. Baizik-eta afrikano multxo batek gaizki tratatua zuela txetxeniar gazte bat. Ikaragarriko zalapartak, ondo heietako jende guziak ikaran egoki. Bazterrak hein bat eztitu dira gobernuak presaka harat igorririk 150 kaxketadun, poliza eta jendarme, beren larderia erakuts zezaten. Gertakari hitsa eta guziz gogoetagarria. Droga negozio zerbait izanki ere hor nunbait. Txetxeniar horiek, beste askoren gisa, iheslariak dira, beren herrialdean gerla zelarik jinak Frantziarat. Xintxoki behar litazke ibili, bazterrik nahasi gabe eta bortizkeriari hola eman gabe. Bainan ez dira denak hortarik ari. Beste bospasei hiritan ere izanak dira jadanik tirabira pisuak, txetxeniar multxo zonbait arrunt asaldatuak eta dena futitukeria. Barne-ministroak deplauki erran du hoin gaizki gobernatzen diren t...\nHiri handietan bereziki, bazterrak pil-pilean daude herriko bozen bigarren itzulia hor berean-eta. Hala nola Parisen, hiru zerrenda zoin-gehiagoka plantatuak eta, behinere etzena gertatua, hiru zerrendaburuak emaztekiak izanki. Hiri bat anitz aipatzen dena, Le Havre, Edouard Philippe gobernuburua han baita hautagai. Orokorki, hauxe da bitxikeria, hiri frangotan agertzen den arrangura handiena ez da baitezpada nork irabaziko duen partida bainan jendearen parte hartzea, arras eskasa izana martxoan, zonbatekoa izanen den aldi huntan.\nAir-France fama handiko etxeak jakinarazi du bi urte barne gutienez 8.000 lanpostu gutiagorekin itzulikatuko dela, beharbada 10.000 lanpostu gutiagorekin. Erakusterat emanez halere nehor ez duela kanpo ezarriko. Erretreta hartuko dutenak ez ordainduko eta langile andana bati errextasunak emanen, diru laguntza zerbaitekin, beren baitarik joan diten. Berriak harritu ditu halere bazterrak denak jakinean izanik ere Air-France horrek lanak badituela bere konduetan ezin untsa helduz. Zernahi gisaz hoinbeste lanpostu gutiago hoin epe laburrean, hori anitzek kasik ezin sinetsia daukate. Gobernua ere beltzurika ari, oroitaraziz, eta azpimarratuz, Air-France azkarki laguntzen duela hobeki iharduki dezan. Ondoko hilabetetan ageriko zer getatuko den.\nAzalekoa | 2020/06/25\nAurten Haziak Idazle lehiaketaren 5. edizioa zen. Nahiz eta egoera berezia izan erabaki dugu lehiaketa mantentzea. Eta untsa egin dugu!! Orotarat 8 ikastetxetako 80 ikaslek lehiaketan parte hartu dute. Bakarrik edo taldean idatzitako idazlanetan 22 saristatuak izan dira. Elkarteko kideek dute osatu epaimahaia eta plazerrekin idazlanak irakurri eta sailkatu dituzte. Ondoko asteetan idazlan zonbait argitaratuak izanen dira bainan anartean sailkapena emaiten dizuegu. Euskal Haziak Elkartearen partez milesker parte hartzaile guzieri.\n3. Zikloa: Bakarka\n“Jocelyne eta ahostun astoa”; Antton Texier (Arretxea kolegioa, Senpere).\n“Amatxiren baratzea”; Elorri Larre (Arretxea kolegioa, Senpere).\n“Eñauten entsalada”; Luka Jorajuria (Arretxea kolegioa, Senpere).\n3. Zikloa: Taldeka\n1. “Myiamoto ñimiñoa eta bere astoa”; Mikel Casson eta Nino Groelly (San Frantses Xabier kolegioa, Uztaritz...


Udalak hobekuntza lanak burutu ditu Soroetako kirol gunean\n– J.G.\t2020-10-15\thondarribia – Hondarribiko Udalak hobekuntza lanak burutu ditu azken egunetan Soroetako kirol gunean. Zehazki, egokitze lanak belar artifizialeko zelaian eta ariketa fisikoak\nMartxan da Anoetan egutegia osatzeko argazki lehiaketa\n– M.S.S.\t2020-10-12\tAukeratutako gaia ‘urtaroak’ da eta parte-hartzaileek urriaren 29a bitarte aurkez ditzakete lanak\n'Hazilan' programan izen-ematea, zabalik\n– A.M.\t2020-09-21\tOarsoaldea agentziak 20 eta 44 urte arteko tituludunei enplegua bilatzen lagunduko die prestakuntza baten bitartez\nM. Aranburu\t2020-09-12\tIazko denboraldiarekin alderatuz, %33,9 bisitari gutxiago jaso ditu eskualdeak\nSaharar haurrei laguntzeko bilketa egingo dute bihar\n– J.L.\t2020-09-09\tZestoa – Zestoako Wadna elkarteak saharar haurrei laguntzako bilketa solidarioa egingo du bihar (17.00etatik 20.00etara) udaletxe azpian. Laguntzeko prest dauden herritarrek 16\nFranck Dolosor baiona\t2020-09-02\tIparraldeko haurrak eskolara itzuli dira eskatutako murgiltze eredu gabe\n– M. Tolosa\t2020-08-22\tOndoren Montjuic-en fusilatzea ekarri zuen gertaeraren urteurrena gogoratuko dute abuztuaren 29an Irunen\n'Abereen etxaldea'-k 75 urte\nJavier Aja\t2020-08-17\tLiburu horrekin George Orwellek "mito sobietarra" suntsitu nahi izan zuen, Stalinen erregimen basatia salatu, eta Mendebaldeko sozialismoa\nN.G.\t2020-08-06\tBILBO - Hemen da jada Haurgune eta Kidegune umeentzako aisialdi programen edizio berri bat. Hala, hurrengo astelehenetik aurrera, hilak 10, programa horietan 2020/2021 ikasturtean parte hartu nahi dutenek izena eman ahal izango dute. Eskabidea abuztuaren 17tik aurrera egin ahal izango\nFlyschak gordetzen duen altxorra\nsara ibarguren\t2020-08-05\tLurraren historiako pasarte zirraragarrienak gordetzen dira Zumaia, Deba eta Mutrikuk osatzen duten Euskal Kostaldeko UNESCOren Munduko\nSara Ibarguren\t2020-08-01\tJoan Mari Torrealdai soziologo, kazetari eta idazlea hil da, 77 urterekin, euskararen eta euskal kulturren erreferentea azkeneko mende\nM. Tolosa\t2020-07-31\tForu Aldundiak 1920an kontseilu exekutiboak bere lehen batzarra prestatzeko egin zuen bilera gogora ekarri du\n‘50 Txiki Elkarrekin’ dokumentala sarean ikusgai jarri dute\n– J.L.\t2020-07-29\tElgoibar – Mauxitxa txarangak 50 urte bete zituen igandean (1970ko uztailaren 26an jo zuen aurrenekoz Soraluzen) eta urtemuga baliatuz, sarean jarri du ikusgai joan den


2001eko maiatzaren 15ean, zauri larriak jaso zituen ETAk bidalitako bonba-eskutitza eztanda egin zionean. Eztandaren ondorioz, atzamarretako zenbait falange moztu behar izan zizkioten, begi bateko ikusmena galdu zuen eta zenbait zauri ditu. Dena dela, Gorka Landaburu herrian bizi da eta kazetaritzan egiten du lan oraindik ere.\nIzena: Gorka Landaburu Illarramendi\nAdina: 63 urte (1951)\nEgoera familiarra: Ezkonduta. Bi seme-alaba ditu.\nJaioterria: Parisen jaio zen eta Zarautzen (Gipuzkoa) bizi da.\n- Gorka Landaburu Parisen jaio eta hazi zen. Familia hara joan zen erregimen frankistatik ihes egiteko; izan ere, aita lehen Eusko Jaurlaritzako agintarietako bat zen (EAJ alderdikoa).\n- 1972an Euskadira itzuli zen eta ETAko kide izan zen, VI- Batzarrean, 1975era arte. Frantziara itzuli zenean, kazetaritzan hasi zen lan egiten, eta 1983an bere lanera, Cambio 16 aldizkarira, mehatxatzeko zenbait gutun bidali zizkioten ETAk eta Triple A talde ultraeskuindarrak. Ondoren, 90eko hamarkadan, bere herrian, Zarautzen, zenbait mehatxu-pintada ikusi zituen kalean.\n- Zarautzen, beraren kontrako presioa eta mehatxuak gero eta handiagoak ziren, batez ere urte eta erdiz astelehenero Gesto por la Pazek Ortega Lararen bahiketa zela-eta antolatzen zituen kontzentrazioetara joaten zenean. Etxe aurrean zenbait pankarta eta paskin ikusi behar izateaz gain, Landabururen etxera molotov koktela ere bota zuten.\n- 2001eko maiatzaren 15ean, zauri larriak jaso zituen ETAk bidalitako bonba-eskutitza eztanda egin zionean. Eztandaren ondorioz, atzamarretako zenbait falange moztu behar izan zizkioten, begi bateko ikusmena galdu zuen eta zenbait zauri ditu. Dena dela, Gorka Landaburu herrian bizi da eta kazetaritzan egiten du lan oraindik ere.\n“Etxean zazpi anaia-arreba gara, sei mutil eta neska bakarra. Frantzian jaio ginen denok, aita Arabako Eusko Alderdi Jeltzaleko agintari bat zelako, eta Guda Zibilean ihes egin behar izan zuelako, Gasteizen zenbait hilabete ezkutatuta egon ondoren. Frantziara joan zenean, Eusko Jaurlaritzarekin bildu zen, agintari jeltzale baitzen. Frantziarako erbestealdian ezagutu zuten elkar aitak eta amak. Ama Zarautzekoa zen. Parisen jaio ginen guztiok. Gurasoek, Guda Zibila zela-eta herritik alde egin behar izateaz gain, Parisen ere II. Mundu Guda bizi zuten —aita Aguirre lehendakariaren gobernu-ordezkaria zen alemaniarren okupazioa iraun bitartean—; zenbait bonbardaketa eta Gestaporen bisitaren bat ere izan zuten; aitaren bila etorri ziren baina, zorionez, ez zegoen etxean. Aguirre hil zenean, aita Eusko Jaurlaritzako lehendakariordea izendatu zuten. Aguirre 1960an hil zen 56 urte zituela. Aita ere 56 urterekin hil zen, 1963an”.\n“Hori guztia dela-eta, anaia-arrebok erbestealdian jaio ginen. Frantziar kulturakoak bagara ere, Euskadikoak garela sentitu dugu beti. Jaiotzez frantziarrak gara, eta ez genuen espainiar NANa lortu demokrazia iritsi arte. Ordura arte, gu Zarautzera edo Gasteizera etorri ahal ginen bisitan, baina gurasoek ezin zuten etorri, bestela aita fusilatuko zuten. Dena dela, lotura genuen herriarekin eta hemengo familiarekin. Nolabait esateko, biberoian, dagoeneko, ikurrina nuela esan dezakegu”.\n“Beti izan dugu askatasunarekiko eta demokraziarekiko konpromiso-sentimendua, Frantzian biak genituelako baina, Espainian, aldiz, ez. Anaia-arrebetako batzuk itzuli ziren, beste batzuk Parisen gelditu ziren. 1972an itzuli nintzen ni, 18 urte nituela. Eta militante izan nahi genuenez, oso talde txikietako militante izan ginen, ETA- VI. Batzarrekoa. Frankoren aurkako talde bat zen, baina azkar utzi nuen, 1975ean, Franco diktadorea hil eta gero. Taldea ez zen bortitza, ez genuen armarik erabiltzen, Frankoren aurkako borrokaren erromantiko batzuk ginen eta joera trotskista genuen. Talde txikia zen, eta ez zuela iraultzarik egingo ikusi nuen, ez Euskadin, ez Espainian”.\n“Frantziari gauza asko eskertu behar dizkiot. Oraindik frantziarra naiz. Neure burua, hasteko, euskalduntzat jotzen dut, gero frantziartzat eta ondoren espainiartzat. Gainera, bi diktadura bizi behar izan ditudala esaten dut: Francorena (horren ondorioz aitak ezin izan zuen inoiz jaioterrira, Gasteizera itzuli —baina bere gorpua ekarri ahal izan genuen hil eta 25 urte igarota—), eta ETAren diktadura”.\n“Euskadira itzuli nintzenean, kazetaritzan lan egiten hasi nintzen. Ander anaia kazetaria zen, Cambio 16 aldizkarian egiten zuen lan. Ni Efe Agentzian hasi nintzen lan egiten, ondoren Luxemburgo irratian… 1977an Cambio 16 aldizkarian sartu nintzen, eta oraindik han nabil. Gainera, beste hainbat komunikabidetan ere egin dut lan, Radio Francian, besteak beste. Irrati hartan, goizero, astelehenetik ostiralera, 20 minutuko kronika bidaltzen nuen; horietako % 90 “berunezko urteetan” izan ziren, eta gogor kritikatu nituen atentatu guztiak, nik hiltzaile deitzen nituen, baita ETAk garai harten egiten zituen hilketak ere”.\n“ETAri ez zaio inoiz gustatu, “hilketa”, “krimen” eta halako hitza erabili izana. Hortaz, 1983an ETAk gutun bat bidali zigun eta esan zigun ez zituela onartzen Cambio 16 aldizkarian erabiltzen genituen hitzak atentatuen inguruan aritzen ginenean. Gure lengoaia aldatu behar genuela esaten zigun. Eskutitz horretan bestaldera joan behar genuela esan ziguten, Donibane Lohizunera. Juan José Etxaberen taberna batean bildu ginen. Bileraren amaieran, gure hizkera aldatzen ez bagenuen ondorioak jasango genituela esan ziguten; beraz, oso kezkatuta utzi gintuzten”.\n“Handik astebetera, Triple A muturreko eskuinekoen eskutitza jaso genuen. Ander anaiaz, Josu Bilbao argazkilariaz eta nitaz aritzen ziren aipatutako eskutitzean; komunistak ginela, Tejerori kritika handia egin geniola estatu golpea zela-eta, aldizkariaren Bilboko egoitza erreko zigutela eta hilko gintuztela esan ziguten. Gogoratzen dut azken sinadura, ondokoa jartzen zuen: “Hitler zuzen zegoen. Triple A”. Hilketa askoko garai gogor hartan, ETAren eta muturreko eskuinaren mehatxuak jaso genituen; horrek bide egokian ginela adierazten zigun. Mehatxuak mehatxu, betikoa egiten jarraitu genuen: bidegabekeriak salatu, giza eskubideak gure boligrafoen edo gari hartan genituen idazteko makinen bidez aldeztu”.\n“Beste gertaera bortitz bat ere bizi nuen, 1984. urtean izan zela uste dut. Jon Bilbao argazkilariarekin Baionara joan nintzen GALen aurkako errefuxiatuen manifestazioaren inguruko berria egin behar genuelako. Baina manifestazioaren amaieran, polizien kordoiak ez zion manifestazioari aurrera egiten utzi. Kazetariok manifestazioaren aurrealdean egoten gara. Bat-batean, ETAren aldeko 20 bat basati guregana etorri, eta lintxatu gintuzten. Poliziengana joan behar izan nuen eta frantziarra nintzela esan, azkenean jaramon egin ziguten eta ihes egin ahal izan genuen. Ondoren, taberna batera joan ginen babes bila, eta gure atzetik lau manifestari etorri ziren eta argazki-filma eskatu ziguten; atera ez bazuten ere, pistola erakutsi ziguten. Oso une gogorra izan zen”.\n“Anderrek ere aurretik mehatxuren bat jaso zuen, herri honetako lehen kaxetari mehatxatua izan zen. Denboraldi bat Katalunian bizi behar izan zuen, eta ondoren berriemaile egin zuen lan Mexikon, Parisen eta Bruselan Grupo 16 taldearentzat. Lehen mehatxu serioak agertu ziren Anderek artikulu bat argitaratu zuenean Bilboko alde zaharreko zerga iraultzailea salatzeko: ETAk gutun-azalen bidez bertako ostalariei kobratzen ziela azaldu zuen. Pankarta bat jarri zuten, eta ondokoa zioen: “Landaburu, Rosón (garai hartako Barne Ministroa zen), Bandrés, vaya tres”.\n“Euskadin beldur handia izan dugu. Nik egunero irratian hitz egiten nuen, eta Iparraldean entzuten zituzten nire kronikak. Anaiak eta biok ez dugu gure burua heroitzat hartzen, ezta 80ko hamarkadan azaldu ziren zenbait kazetarik ere. Baina oso kazetari gutxi ausartzen ziren hilketa bat hilketa zela esatera, Euskal Herria askatzeko ekintza zela esan beharrean. Isiltasun handia genuen, herritar eta alderdi politiko gehienen “koldarkeria” handia zen. Batzuk koldarrago, beste batzuk gutxiago. Gogoratzen dut hildakoen hileten berria eman behar nuela eta kaleak hutsik ikusten nituen, balkoiak itxita, euria ari zuela, eta aldian aldiko ministroa aurrean; kutxa guardia zibilaren edo hildakoaren jaioterrira begira jartzen zuten… Orduan goraipatu eta txalo egiten zuten, eta hori zen guztia”.\n“1984an anaia Mexikoko ordezkaritzara joan zenean, nik Cambio 16 aldizkariaren Euskadiko ordezkaritzaren ardura hartu nuen; garai hartan, Espainian genuen aldizkari garrantzitsuena zen. Kazetariak ginen, lehen lerroan egon behar izan genuen eta funtzio hori gain hartu genuen, atzera egin gabe demokrazia aldeztearren. 80ko hamarkada hartan, mehatxuen ostean, ETAk ez zigun hainbeste mehatxatu, herriko kaletik gindoazela begiradarekin fusilatzen gintuzten. 80ko hamarkadaren hasieran kazetarien gremioak zenbait mehatxu jaso zituen; Portell kazetaria 1978an hil zuten, muturreko eskuinak atentatua egin zuen El Papus aldizkariaren aurka… Egin egunkariko ordezkarien aurka ere zenbait atentatu izan ziren. 1984tik 1996ra, gutxi gorabehera, ez zuten kazetarien aurkako mehatxu zuzenik egin”.\n“90eko hamarkadan, ETAk gizarteko zenbait sektore mehatxatu zituen; ez zuen soilik polizien, guardia zibilen, militarren edo bahitzen zituen enpresaburuen aurka egin. Kazetariok sufrimenduaren sozializazioa jasan genuen, eta zenbait eskutitz eta lehergailu jasotzen hasi ginen. Zenbait kazetari mehatxatu behin eta berriz bildu ondoren, kostatu zitzaigun, baina azkenean lortu genuen Bilboko Ercilla hotelean ehun kazetari baino gehiago biltzea 90eko hamarkadaren amaieran. Batasunaren ingurunetik eta, zehazki, ETAtik jasotzen genituen mehatxu zuzenen aurka protestatu nahi genuen. Jarraitu zuten mehatxatzen, eta Donostiako “Haizearen orrazia” eskulturan ere kontzentratu ginen; han manifestazioak egin ziren zenbait atentaturen ostean, adibidez, neure buruaren aurkakoaren ostean”.\n“90eko hamarkadan presioa askoz handiagoa zen, ez soilik ETArena, baita salatariena eta informazioa pasatzen zituztenena. Zarautzen zenbait pintada egin zituzten, “Landaburu kanpora” jartzen zuten, eta semeak, Aritzek, ikusi zituen; garai hartan, 18 urte zituen. Pintadek zerbait gogaitzen ninduten, baina txarrena zen semeak esatea edo lagunekin zegoela ikusi behar izatea. Udaletxera deitu nuen baina hiru egun behar izan zituzten kentzeko. Ondoren, etxean beste batzuk egin zituzten, ituak margotzen zituzten. Atariaren ondoan egin zituzten, eta beste batzuk Zarautzeko kai-muturrean”.\n“Urtebete eta erdiz, astelehenero, Gesto por la Pazekoek, 20 eta 40 pertsona artean ginen, manifestazioa egiten genuen Ortega Lararen bahiketaren aurka agertzeko. Pankarta bat eramaten genuen. Baina gure aurrean Batasunako 40 edo 50 pertsona jartzen ziren, metro gutxi batzuetara, oso kale estuan egiten baikenuen manifestazioa. Iraintzen gintuzten, argazkiak ateratzen zituzten… Handik aurrera, tentsioa handitu zen. Batzuetan emazteak galdetzen zidan ea nirea zen postontzian aurkitutako gorbata beltza, edo giltzak… Gauean deiak jasotzen genituen, baina nik garrantzia kentzen nion horri. 1998an eta 1990ean, etxearen aurretik pasatzen ziren manifestazioetan, ondoko pankarta jartzen zuten: “Lumadun txakurra”. Espainiar prentsari boikota egitearen aldeko paskinak botatzen zituzten… Eta behin molotov koktela bota ziguten etxean; zorionez, ia ez ginen ezta konturatu ere egin. Pintura ere bota ziguten”.\n“1999tik aurrera, denboraldi batez zaintza jaso ondoren, Barne Ministerioak deitu, eta eskolten babesa jarriko zidatela esan zidan, nire izena ETAren zerrendetan baitzegoen. Zarautzetik joaten nintzenean, zenbait begirada sentitzen nituen, baina ez nuen inoiz burua jaisten, begietara begiratzen nien. Gehienetan, haiek jaisten zuten burua. Nolabaiteko beldurra nuen, autoaren azpian begiratzen nuen, familiari kanpoan itxaroteko esaten nien autoa ateratzen nuenean…, baina desdramatizatzen saiatu nintzen. Ez duzu uste zuri tokatuko zaizunik. Hala ere, atentatua baino lehen, zertxobait agertu nintzen. Kalean Batasunako agintari batzuei aurre egin diet, eta ausartak baziren, molotov koktelak haiek botatzeko esaten nien, zenbait gazteri botatzeko agindu beharrean. Gazte horietako askok gorrotoz begiratzen ninduten baina ia-ia ez zekiten nor nintzen; pozoitu zituzten. Herriko beste mehatxatu batzuk bezala, adibidez Patxi Elola, ez dut pausu bat ere atzera eman”.\n“Hasieran eskolta bat izan nuen. Atentatuaren ostean, bi izan nituen”. Horrek egoera berezi bat sortzen du. Igande asko etxean geratu naiz. Astean zehar ia beti eskolta berberak nituen, ezin zuten atseden hartu. Askotan, ni etxera joaten nintzen, eta deitzen nien ogia eros zezaten edo; horrela, fitxatu egiten zuten, bestela ez zuten kobratzen. Baina ondoren bizitza normala egitea erabaki nuen. Lagunekin tabernara joan behar banuen, joaten nintzen, nahiz eta baten bat arraro begiratu eskoltekin joaten nintzelako. Dena azkar argitu zen. Normaltasunez bizitzen saiatu nintzen, ez nuen nahi horrek ni kaltetzea. Bizimodua ez aldatzen saiatu nintzen”.\n“2001eko maiatzaren 15ean jasan nuen ETAren atentatua. Bi egun lehenagoa, hauteskunde autonomikoak izan ziren, eta Ibarretxek irabazi zuen. Egun hartan Bilbon izan nintzen hauteskundeen gauaren inguruko berria egiten. Goizeko lauretan amaitu genuen, eta anaiaren etxean gelditu nintzen. Hurrengo egunean, arratsaldean, Donostiako bulegora joan nintzen, eta elkarrizketa bat egin ostean, etxera joan nintzen eskoltarekin batera. Etxean gutunak jaso nituen, baina aldez aurretik eskoltak errebisatzen zituen. Begiratu zuen eta pakete normala zela ikusi zuen, hilero Elkargik bidaltzen zidan pakete horietako bat zirudien. Normalean eskutitzak sofan eserita irekitzen nituen, alabaren ondoan. Baina egun hartan ez nituen ireki, bulegoaren mahai gainean utzi nituen. Ez nituen ireki hauteskundeen ondoren nekatuta nengoelako eta lo gutxi egin nuelako. Biharamunerako utzi nuen”.\n“15ean altxatu nintzen, etxean bakarrik nengoen. Dutxatik irten nintzenetan toallarik ez nuela ikusi nuen, eta baten bila joa nintzenean, ez dakit zergatik, baina gutun-azala ikusi nuen eta ireki egin nuen. Eskuetan eztanda egin zidan. Zorabiatuta nengoen, baina ez nuen kontzientzia galdu. Eskailera jaitsi nuen komunera joateko, neure burua ispiluan ikusi nuen eta odol asko zegoela antzeman nuen. Ukondoarekin atea ireki nuen bizilagunaren etxera joateko; anbulantziari deitzeko eskatu nion. Une hartan ezer gutxi sentitu nuen. Eskolta behean zegoen nire zain. Azkar igo zen, eta ikusi ninduenean, ia-ia negar eta guzti egin zuen; konturatu zen gutun-azala izan zela eta errudun sentitu zen. Anbulantzia etorri zen, ospitalera eraman ninduen, ebakuntza egin zidaten eta han gelditu nintzen 15 egun”.\n“Zorte izan nuen, gutun-azala ireki nuenean, tartean besaulki bat zegoen, eta uhin hedakorra geldiarazi zuen, baina eztandak atzamarrak suntsitu zizkidan eta begi batetik ez dut ezer ikusten. Epaiketan jakin izan nuen gutun-azalak 120-130 gramo dinamita zituela. Normalena litzateke ni orain hemen ez izatea, ezta alaba ere, sofan esertzen baitzen nire ondoan”.\n“Lehen erreakzioari dagokionez, ondokoa pentsatu nuen: “harrapatu naute”. Atentatuak ondorio fisikoak utzi zizkidan eskuetan. Eskuinekoan hiru falange kaltetu zizkidan, eta hatz lodia suntsitu zidan. Ezkerreko begitik ez dut ezer ikusten, zauriak ditut… Baina nik ospitalean ere esan nuen, neure usteak finkatzea baino ez zutela lortuko, aurrera jarraitu behar nuen eta ez ninduten herri honetatik botako. Eskuak suntsitu zizkidaten, itsu utzi ninduten, gorputzean zauri asko ditut, baina okertu ziren, ez zidatelako mingaina moztu, eta ni kazetaria naiz. Argi nuen haiei aurre egin behar niela, irabaziko genuela, ez zutela Euskadin bere diktadura ezarriko”.\n“Ospitalean 15 egun izan nintzen, eta eskuetan lau ebakuntza egin zizkidaten. Begian ere ebakuntza egin zidaten, bi aldiz, Bartzelonan. Begia ondo daukat, zerbait zintzilik, baina behintzat ondo. Ondoren egunero-egunero errehabilitazioa egitera joan behar izan nuen, sei hilabetez, zentzumena galdu bainuen. Berriz ikasi behar izan nuen zenbait gauza egiten, adibidez, idazten”.\n“Ondo nengoenean, lanera itzuli nintzen. Cambio 16 aldizkaria zuzendu nuen berriz, euskarazko aldizkari bat sortu nuen. Indarkeria guztiak salatu nituen, Giza Eskubideen alde egin nuen, torturak salatu behar baditut, hori ere egiten dut, bere garaian egin genuen moduan. Azken emaitza: guztia aldatu egin da, batez ere ETA desagertu denetik”.\n“Beti uste sendo hori izan dut, kezkatuta banengoen ere, emaztea, seme-alabak etab. bezala. Pertsona asko ezagutu ninduten, besarkatzen ninduten… Beste aldeko batzuk ere ados ez daudela ikusten duzu. Batasunako lagun batek esan zidan ez zegoela ados, baina alderdian ez zuen ezer esaten”.\n“Atentatuaren ostean, egoera lasaitu zen. Pintadaren bat edo beste egin zuten, baina uste dut ez zirela ausartu niri aurka egiten. 2001etik gauzak pixkanaka-pixkanaka aldatzen joan ziren, atentatu gutxiago egon ziren, batez ere egoeragatik, poliziak aurre egiten zien eta jendearen gaitzespena handiagoa zen. Nik orain dudan sentimendua da denbora luze galdu dugula, tragedia handiak bizi izan ditugula, pertsona asko hil zirela, eta argi esaten dut, bai alde batean, bai bestean. Euskadin 30 edo 40 urtez denbora galdu dugu, eta itzuliko ez diren asko joan zaizkigu. Horixe da tristeena. Horregatik onarpena egin behar diegu, hitz egin behar dugu, memoria egin behar dugu. Mendekurik gabe, gertatu dena kontatuz soilik”.\n“Bizitzak normal egin zuen aurrera, nahiz eta guztiz normala ez izan, beti erdi-askatasunean bainengoen, eskoltaren beharra nuelako, 2012an ETAk jakinarazpena egin zuen arte. Beti eskoltari deitu behar nion irtengo nintzen edo ez esateko. Onartzen dut batzuetan ihes egiten nuela eta bakarrik irteten nintzela, irtengo nintzela ohartarazten banuen ere. Ez zen batere eroso bi jaunen zain egotea lanetik irteteko edo astebururen batean nonbaitera joan ahal izateko. Zama hori kentzea oso aringarria izan zen. Behingoz, tabakoa, egunkaria edo ogia eros dezaket nik nahi dudanean, nire bila noiz etorriko diren zain egon gabe. Inprobisa dezaket, ez ditut plan guztiak antolatu behar. Berreskuratu dugun askatasuna handia da”.\n“Egun, jarraitu nahi dut bizitzen eta lan egiten, eta bizikidetzan aurrera egiten lagundu nahi dut. Ez dut adiskidetzeaz hitz egingo, beste batzuek egiten duten moduan, baina bai bizikidetzaz. Ezker abertzaleko agintariekin hitz egin dudanean, keinuak egiteko garaia dela esan diet, ez da adierazpenetarako unea. Aurrera egin behar dugu politikoki. Gauza ez da gertatutakoa ahaztea. Esaten diet orrialdea irakurri behar dugula aurrera jarraitu baino lehen”.\n“Langraiz bideko preso batzuekin bildu naiz, nirekin hitz egin nahi izan dutelako. Barkamena onartzen dudala esan diet. Bileran izandako bik esan zidaten hil nahi ninduen taldekoak zirela, baina ez zutela ekintzan zuzenean parte hartu. Esatea eskertu nien. Damutu direlako eta gehienek egin ez duten ibilbidea egin dutelako daude bidean, eta saiatu nintzen haiei laguntzen. Baina orain bakean bizitzeko eta galdutako denbora berreskuratzeko egingo dugu lan, gertatutako ez dadila inoiz berriz gertatu. Horretarako, norberak bere zatitxoa jarri beharko du. Memoria, justizia eta konponketa lana egin behar dugu. Gertatutakoa kontatu behar dugu, ezin da ahaztu. Baina batzuen etxeko-lanak beste batzuenak baino luzeagoak dira: ETAren girokoenak eta, batez ere, ezker abertzalekoak, zeinei esan beharko diegun: “ongi etorri demokraziaren mundura, baina bultzatu gabe sar daitezela”.


NUP LIDERRA DA BOST IKERKETA-PROIEKTUTAN, ETA NAFARROAKO HAUR, LEHEN ETA BIGARREN HEZKUNTZAKO 17 IKASTETXEK HARTZEN DUTE PARTE\nNafarroako sei herritako Haur, Lehen eta Bigarren Hezkuntzako 17 ikastetxetako ikasleentzat dira proiektuak. Ikasturte honetan egingo da ekimena, 543 ikaslek hartuko dute parte, eta Nafarroako Gobernuak finantzatu du 27.900 eurorekin. Hauek dira proiektuen gaiak: ingelesa idatziz ikastea, eskolan ingurumen zientziak irakasten hastea (neskei, batez ere), haurren obesitatearen eta gehiegizko pisuaren kontra borrokatzea, ingurumen heziketa indartzea, eta jende gutxiri eragiten dioten gaixotasunak dituzten ikasleen kontrako eskola-jazarpenaren prebentzioa.\nProiektuen liderrak NUPeko irakasle hauek dira: Rosa María Canals Tresserras, Ariadna García Prado, Amparo Lázaro Ibarrola, Lucía Pellejero Goñi eta Iñigo Virto Quecedo. Horiez gain, NUPeko ikertzaile hauek ere hartzen dute parte: Agronomia, Bioteknologia eta Elikadura Saileko María Durán Lázaro, Leire Múgica Azpilicueta eta Leticia San Emeterio Garciandía; Zientzien Saileko Rodrigo Antón Sobejano, Isabel de Soto García, Bosco Imbert Rodríguez eta Javier Peralta de Andrés; Giza eta Hezkuntza Zientzien Saileko Nieves Ledesma Marín, Maider Pérez de Villarreal Zufiaurre, Paolo Scotton, Hanne Roothooft eta Izaskun Villarreal Olaizola; eta Ekonomia Saileko Jon Benito Ostolaza, Rebeca Echávarri Aguinaga eta Nuria Osés Eraso, bai eta EHUko M.ª Ángeles Hidalgo Gordo ikertzailea ere.\nBestalde, ikastetxe hauek hartuko dute parte: Beriaingo Ikastetxe Publikoa, Mutiloako San Pedro eta Luis Amigó ikastetxeak, Iruñeko Azpilagaña, Buztintxuri, El Lago, Ermitagaña, Ezkaba, José M.ª de Huarte, Rochapea, San Juan de la Cadena eta Vedruna ikastetxeak, Navarro Villoslada BHI eta Monjardín lizeoa, Sarrigurengo Hermanas Úriz Pi ikastetxea, Tafallako Garcés de los Fayos Ikastola eta Vianako Erentzun Ikastola. Guztira, hamaika ikastetxe publikoak dira, eta sei itunduak. Gainera, Nafarroako Ikastolen Federazioan dauden hamalau ikastetxek ere esku hartuko dute ekimenean\nAipatutako bost eskola-proiektuak gauzatzeko deialdi honen bidez, Nafarroako Gobernuak jakintza zientifikoa eta ikerketakoa transmititu nahi die ikastetxeetako ikasleei, eta Hezkuntzako Departamentua datu zientifiko espezifikoz hornitu Foru Komunitatearentzat estrategikoak diren eta arlo pedagogikoa gainditzen duten zeharkako gaiei buruz.\nAmparo Lázaro Giza eta Hezkuntza Zientzien Saileko irakasle eta ikertzaileak proiektu hau zuzenduko du: “The use of models and explicit corrections among child writers: evidence from pairs and individuals in an EFL context” (euskaraz, Ereduak eta zuzenketa esplizituak erabiltzea haurrek idatzitako lanetan: banakako eta bikotekako frogak ingelesa atzerriko hizkuntza gisa ikasteko testuinguruan). “Proiektuaren oinarri frogatua da idazteak hizkuntzak ikasteko balio duela, eta beste perspektiba bat ere zabaltzen du: ‘hitz egitea idazteko eta idatzi ikasteko’ —esan du ikertzaileak—. Ikasle helduekin egindako ikerketek erakutsi dute ikasleek onura ateratzen diotela metodo berriari: testuak zenbait ikasleren artean idaztea, lan jakin bat errepikatzea eta ereduen laguntzaz nork bere testuak zuzentzea. Ikasle gazteekin, ordea, ez da ikerketa handirik egin, eta, beraz, idazteak ikasle gazteei ematen dizkien aukerak ikertu beharra dago”.\nKasu honetan, 150 neska-mutilek ingelesez idatzitako lanak aztertuko dituzte NUPeko ikertzaileek. Hain zuzen, Lehen Hezkuntzako 5. eta 6. mailetan daude ikasleak, Iruñeko hiru ikastetxe publikotan (Buztintxuri, José M.ª de Huarte eta San Juan de la Cadena) eta Vianako ikastetxe itundun batean (Erentzun Ikastola). “Testuak idazteko eta zuzentzeko zenbait teknika erabiliko dituzte ikasleek, banaka eta bikoteka”, esan du Amparo Lázarok. Harekin batera, Mª Ángeles Hidalgo, Hanne Roothooft eta Izaskun Villarreal irakasleak arituko dira proiekuan.\nIKERTZAILE EMAKUMEZKOAK HEZTEN\nRosa María Canals Agronomia Bioteknologia eta Elikadura Saileko irakasle eta IS-FOOD institutuko ikertzaileak “Ikertzaile emakumezkoak hezten: eskolan ingurumen- eta ekologia-heziketa irakasten hastea” izeneko proiektua zuzenduko du. “Proiektuaren bidez, ingurumen zientziak modu praktikoan ikasteari eman nahi zaio protagonismoa, eta hala ikasleen motibazioa indartu, eta haiei jakintza eta gaitasunak transmititu; izan ere, modu praktikoagoan eta erakargarriagoan irakatsiz gero, eta ikasleei ardurak har ditzaten utziz gero, gehiago ikasten dute zientziari buruz, eta errazago erakartzen dira emakumezkoak arlo horretara”, azaldu du Rosa María Canalsek.\nDBHko 2. eta 4. mailetako hamabi neska aukeratu dituzte proiekturako, lau ikastetxetan: Navarro Villoslada BHI, Luis Amigó eta Vedruna ikastetxeak eta Monjardín lizeoa. Ikasle horiek aukera izango dute egiazko proiektu zientifiko batean parte hartzeko, zeina NUPek lideratu eta Europar Batasunak finantzatzen baitu: mendietako paisaia modu jasangarrian kudeatzea gaur egungo aldaketa globalaren aurrean (Open2preserve). “Ingurumen problematika eta ikerketaren erronka ezagutuko dituzte ikasleek, lan-saio bat egingo dute Orreaga-Iratiko Oihana naturagune babestuan, eta laborategiko lana eta emaitzak lantzekoa ezagutuko dituzte. Azkenik, lan zientifiko bat aurkeztuko dute ahoz beren ikastetxean”, dio Rosa María Canalsek. Harekin elkarlanean ari dira NUPeko María Durán, Leire Múgica eta Leticia San Emeterio ikertzaileak eta proiektuan parte hartzen duten ikastetxeetan irakasgai zientifikoak irakasten dituzten beste irakasle batzuk.\nOBESITATEAREN PREBENTZIOA LANTZEN\nAriadna García Prado Ekonomia Saileko irakasle eta INARBEinstitutuko ikertzaileak gidatzen du “Mezu hezigarriak: nola aurrea hartu obesitateari eta gehiegizko pisuari? Osasunari buruzko informazioak haurren elikadura-aukeran duen eragina” izeneko proiektua. “Bizitza hasierako etapetako osasun-egoerak eragin handia du helduaroan. Haurren gehiegizko pisua eta obesitatea saihesteko esku-hartzeetako askok hezkuntza-programak eta ariketa fisikoa bultzatzea izaten dituzte oinarri; literatura zientifikoaren arabera, ordea, ez dago argi hezkuntzako ekintzak berez nahikoa ote diren. Modu bat baino gehiago dago informazioa edo mezu hezigarria transmititzeko, eta eragin diferentea izaten dute batzuek eta besteek”, dio ikertzaileak, zeinari Jon Benitok, Rebeca Echávarrik eta Nuria Osések laguntzen baitiote proiektuan.\nGuztira, Lehen Hezkuntzako zazpi ikastetxetako 258 ikaslek hartuko dute parte (Azpilagaña, El Lago, Ermitagaña, Hermanas Úriz Pi, Rochapea eta Luis Amigó ikastetxeetakoak eta Monjardín lizeokoak). Proiektuaren helburua da “egiaztatzea ea elikagai osasungarriei buruzko mezu positiboek eragin hobea duten haurren kontsumo-ohitura osasungarriak bultzatzen mezu negatiboek baino, azken horiek ohikoagoak baitira osasun publikoaren arloan” gaineratu du Ariadna García Pradok.\nBASOEN SARE BAT\nIñigo Virto Zientzien Saileko irakasle eta IS-FOOD institutuko ikertzaileak proiektu hau zuzenduko du: “Oinez Basoa: ingurumen arloan parte hartzeko, ikertzeko eta hezteko tresna bat”. “Oinez Basoa izeneko basoen sareak duen indarra izan du abiapuntu proiektuak; izan ere, Nafarroako Foru Komunitateko zenbait herritako zazpi basok osatzen dute sare hori, eta, 2008az geroztik, 35.000 arbola baino gehiago landatu dituzte Nafarroako Ikastolen Federazioak kudeatutako proiektu batean, zertarako eta urteroko Nafarroa Oinezen berotegi-efektuko gasen emisio gutxiago sortzeko”, dio Iñigo Virtok, zeinak laguntzaile baititu Rodrigo Antón, Isabel de Soto, Bosco Imbert eta Javier Peralta.\n“Oinez Basoan sareko Tafallako Monte Planori buruz egindako ebaluazioan oinarritzen da proiektua; horri esker, zenbait ikerketa egin dira 2011z geroztik ingurumen-onurak ebaluatzeko —ekarri du gogora—. Aurrerapausoak eman nahi ditugu ikasleek parte hartuko duten ikerketa bat egiteko, sareko baso guztietara zabaltzeko adibide izan dadin. Horretarako, basoek zer-nolako zerbitzu ekosistemikoak eskaintzen dituzten ebaluatuko da, eta hori irakaskuntzan nola integratu; gainera, plataformak garatu nahi ditugu hezkuntza-komunitate osoak parte har dezan: ikasleek, irakasleek, familiek, elkarteek eta tokiko agintariek. Asmoa dago biodibertsitatearekin, florarekin eta lurrarekin lotutako jarduerak egiteko; lurra, izan ere, inguruneko elementu bereziki kaltebera da, eta ez zaio garrantzi aski ematen derrigorrezko hezkuntzan”. Tafallako Garcés de los Fayos ikastolako eta Nafarroako Ikastolen Federazioko beste hamalau ikastetxetako ikasleek hartuko dute parte proiektuan.\nBIZIKIDETZA ETA HEZKUNTZA INKLUSIBOA\nLucía Pellejero Giza eta Hezkuntza Zientzien Saileko irakasle eta ikertzaileak zuzenduko du “Bizikidetza eta hezkuntza inklusiboa: gaixotasun ezohikoak dituzten ikasleen kontrako eskola-jazarpenaren prebentzioa” izeneko proiektua. “Gaixotasun ezohikoak dituzten ikasleen eskola-egoerari buruz aldez aurretik egindako ikerketa batean, ohartu ginen Nafarroan ikertu genituen kasuetako askotan ikaskide batzuen tratu txarrak eta jazarpena jasaten dituztela halako gaixotasunak dituztenek ikastetxean bertan —dio Lucía Pellejerok—. Halako bizipen mingarriak, gaixotasun ezohikoak dituztenei min eman eta beren eskubideak urratzeaz gainera, oso larriak dira ikastetxean gertatzen direlako; halako erakundeetan, izan ere, abegitsuak, amultsuak eta xaloak izan beharko bailukete erlazioek. Gainera, bada beste arazo bat: halakoetan, modu pedagogikoan esku hartzen ez bada, baliteke ikasleek ez ikastea errespetuan eta zaintzan oinarritutako erlazioak eraikitzen.\nHaur eta Lehen Hezkuntzako hiru ikastetxe publikotako 106 ikaslerekin egingo da ikerketa-proiektua; zehazki, Beriain, Ezkaba eta San Pedro ikastetxe publikoek badituzte jende gutxiri eragiten dioten gaixotasunak dituzten ikasleak. Proiektuan, hezkuntza-komunitateko kideek gaiari buruz zer iritzi duten ikertuko da, ikasleentzako, irakasleentzako eta familientzako galdetegien bidez. “Gero, ikastetxeei aukera emango zaie haientzat propio diseinatutako proposamen didaktiko bat ikasgelan inplementatzeko; modu horretan, ikasleei gogoeta eginarazi nahi zaie dibertsitatearen, bizikidetzaren eta inklusioaren inguruan, GERNA taldearekin lankidetzan diseinatutako bizipen-dinamika eta baliabide batzuen bidez [GERNA, Gaixotasun Arraroen edo Ezohikoen Nafarroako Taldea]”, esan du azkenik Lucía Pellejerok, zeinak Nieves Ledesma, Maider Pérez de Villarreal eta Paolo Scottonekin egiten baitu lan proiektuan.\nAlbistearen iturria: http://www.unavarra.es/actualidad/berriak?contentId=240051&languageId=100001\nIkus bideoa: https://youtu.be/PTMDqBNTD_0


Aker gunea IKT: GMAIL 4 - Mezu berri bat egin eta bidali\nAker gunea IKT\nGMAIL 4 - Mezu berri bat egin eta bidali\nOraingo honetan, lagun bati bidaliko diogun mezua nola osatu, argazki edo irudiak nola gehitu eta mezu hori nola bidali ikusiko duzu.\nGMAIL orrialde nagusian, ezkerretan goian, "IDATZI MEZUA" sakatu.\n"HARTZAILEA" sakatu eta leiho batean gure kontaktuak agertuko zaizkigu. Gainean klik eginda aukeratu nahi duguna edo nahi ditugun guztiak. Ondoren, "EGINDA" sakatu. Hartzailearen ondoko laukian agertuko da edo dira aukeratutakoak. Ondoren, "GAIA" ipintzen duen aldameneko laukian, gure gutunari ipini nahi diogun izenburua idatzi, hartzaileak bere zerrendan jasoko duena zer izan daiteken jakiteko.\nIrudia, eskolako lana edo argazkia nola gehitu: "GAIA" ren azpian "ERANTSI FITXATEGIA"-n sakatu. Zabalduko den leihoan, ordenagailuan bidali behar dugun hori nun dagoen bilatu, aukeratu eta "IREKI" sakatu.\nEranskina pixkanaka kargatzen joango da eta , erabat erantsita dagoenean, laukitxo bat TIK egindakoa agertuko zaigu fitxategiaren izenaren aurrean. Ezer gehiago erantsi behar ez badugu, sakatu "BIDALI".\nPublicado por Antton en 23:36\nMozzila Firefox (4)\nONGI ETORRI AKERGUNERA\nWORD 1 - Nola funtzionatzen dute ordenagailuak?\nWORD 2 - Nola antolatu gure dokumentuak?\nWORD 3 - Nola bilatu gure dokumentuak?\nWORD 4 - Letren tankera\nWORD 5 - Koloreak eta letra larria\nWORD 6 - Testua lerrokatzea\nWORD 7 - Lerroartea, ebaki, itsatsi\nWORD 8 - Testua eta zenbatzea txertatzea\nWORD 9 - Taula\nWORD 10 - Grafikoak txertatu\nWORD 11 - Irudiak txertatu\nWORD 12 - Idazlanak aurkeztea\nGMAIL 1 - Korreo berria sortu\nGMAIL 2 - GMAIL orria konfiguratu\nGMAIL 3 - Lagun berriak gehitu\nMOZZILLA FIREFOX - instalazioa eta osagarriak\nEUSKALBAR gehigarria Firefoxean gehitu\nXUXEN gehigarria Mozzilan instalatu\nGOOGLE TOOLBAR gehigarria txertatu Mozzilan\nYOUTUBEko bideo bat gure blogan itsatsi\nInterneten dagoen irudia gure blogan txertatu\nGure ordenagailuan dagoen irudia blogan txertatu\nGOOGLE DOCS-en dagoen artxibo bat blogan txertatu\nPICASA-tik argazki bilduma hartuta presentazio mod...\nGOOGLE DOCS - zer da?\nGOOGLE DOCS - Testu dokumentua\nGOOGLE DOCS - presentazioa artxibotik igo\nPICASAN argazki bildumak egin\nSareko kablearen muturra itsasteko ordena


Orereta Ikastola - Berri kanala\n2018(e)ko uztailaren 2(a), astelehena\nHemen duzue esteka berria!!!\nEgilea: Komunikazio kudeatzailea ordua: 13:42 iruzkinik ez:\nDBH2ko ikas-bidaiko zozketak badu irabazlea\nDBH2ko ikas-bidaia ordaintzen laguntzeko errifen zozketa urtarrilaren 20an egin zen. ONCE itsuen zozketako zenbaki saritua 36997 zenbakia izan zen, eta zenbaki horren azkeneko lau zifrekin bat zetorrena izan da zozketako irabazlea, 6997 zenbakia zuena. Dagoeneko agertu da errifa irabazlearen jabea. Saridunak bi lagunentzako afari ederra irabazi du Hondarribiko Abarka jatetxean.\nZorionak eta on dagiela!\nEgilea: Komunikazio kudeatzailea ordua: 08:55 iruzkinik ez:\nAbenduaren 3rako gonbidapena\nAbenduaren 3an zer egin ez dakizuela? Euskararen eguna modu berezian ospatzeko gonbidapena luzatzen dizuegu!!! Aurtengoan familia guztiarentzako plana antolatu dugu, Biriatu, Hendaia eta Ziburuko lagunekin batera!\nApunta ezazue agendan!\nLaster izango duzue egitarau osoaren berri!!\nEgilea: Komunikazio kudeatzailea ordua: 14:23 iruzkinik ez:\nJoan den ostiralean, Lehen Hezkuntzako 3. mailako ikasleek oso bisita berezia izan zuten. Ikastolako aitona den Karlos Telletxea etorri zitzaigun, Egiptoko sekretuak erakustera...\nJesus, zenbat dakien Aitona Karlosek!!!!\nEgilea: Komunikazio kudeatzailea ordua: 13:53 iruzkinik ez:\nEgon direnak, eta badoazenak...\nJoan den astean, Lehen Hezkuntzako 5. mailako bi talde izan ziren Ezkion dagoen Igartubeitia baserrian. Bertan, interpretazio Zentroan gure arbasoen bizimodua eta ohiturak erakutsi zizkieten, eta ondoren, ginkana batean parte hartu zuten. Frogak gainditzeko, bai baserrian, bai interpretazio zentroan emandako informazioa behar beharrezkoa izan zuten. Primerako eguraldia izan zuten!\nBihar, beste bi gelak doaz!! Eguraldia oso bestelakoa izango dela espero da, baina seguru primeran pasatzen dutela!!\nEgilea: Komunikazio kudeatzailea ordua: 13:50 iruzkinik ez:\nTXIKIAK CHILLIDA LEKUN...\nHaur Hezkuntzako 4 urteko ikasleak, Chilleda Lekura joan dira, Eduardo Chillidaren hainbat obra ezagutzera. Gure artean egongo ote da etorkizuneko artistarik?\nEgilea: Komunikazio kudeatzailea ordua: 14:01 iruzkinik ez:\nAurreko urteetako esperientzian oinarrituta, dagoeneko martxan da ERRIGORA ekimenaren hirugarren urtea.\nJakina den moduan, Errigora ekimenak sustatutako kanpaina honetan bildutako dirua Erriberako nekazarientzat joango da, eta irabaziak, berriz, eskualde horretako euskalgintzara. Zehazki, aurten Biana, Lodosa eta Tutera ikastolen aldeko Hegoa proiektuari, Erriberako AEKri eta Sortzen elkartearen Hamarratz proiektuari laguntzeko erabiliko dira irabaziak.\n50 €-ren truke Nafarroako hegoaldeko produktuez osatutako saski bikaina jaso dezakezu; kalitate bikaineko produktuak, bertan ekoitziak eta nekazarien lana errekonozitzen dutenak. Eta merkatuko prezio berean, baina desberdintasun nabarmen batekin: jasotako diruaren %25 euskarari bideratuko zaio herritar askoren borondatezko lanari esker.\nEskaerak hemen egin ditzakezue.\nSaskien banatzea Lau Haizetara elkartearen egoitzan egingo da Errigora taldearen eskutik egingo da (beraiek zehaztuko dizuete eguna eta ordua)\nHementxe duzue Errigora proiektua ederki laburbiltzen duen bideoa: https://www.youtube.com/watch?v=ASeBaGfNgPY\nEman diezaiogun guztion artean euskarari puzka!\nOrereta Ikastolako HIZPRO taldea\nEgilea: Komunikazio kudeatzailea ordua: 13:29 iruzkinik ez:\nJaso itzazu berriak posta elektronikoz:


2. ADIF -Renferen trenbide sarea\nNasen artean joan-etorrien segurtasuna bermatu ahal izatea izan behar da ADIF ek Gipuzkoan garatzen dituen jardueren lehentasun nagusietako bat.\n Eskumen oharra: garraio ibilgailura irisgarritasun unibertsala bermatzeaz arduratzen den erakunde publikoa da ADIF , eta horretarako azpiegiturak egokitzen ditu (sarbideak, pasabideak, eraikinak, nasak). Bestalde, RENFE Operadora eskumendun da instalazioetan dauden eta bertan ageri diren elementuen erabilera funtzionaltasunaren alorrean (altzariak, leihatilak, autosalmentako makinak...).\nADIFek Bizkaian dituen aldiriko korridoreen –A1 eta A2– ezaugarria da instalazio gehienetan pertsonak trenbideen gainazaletik ibili beharra saihesten duten elementu mekanikoak edota eraikuntzakoak edukitzea. Inguruabar hori nabarmenki ezberdina da ADIF ek Gipuzkoan eta Bizkaiko A-3 linean bertan dituen azpiegituretan gertatzen denaren aldean, izan ere, bi kasu horietan derrigorrez gainazaletik erabili beharreko trenbide-pasagune ugari dago.\nEgoera hori ikusita, presazkoa da ADIF ek lehentasunezko esku-hartze plan bat gauzatzea.\n2007. urtetik aurrera, Renfek eta ADIF ek ATENDO konpromisoa hartu dute. Hori zerbitzu pertsonalizatu bat da, trenbide sareko geltoki nagusietan ematen dena joan-etorriak egiteko zailtasunak dituzten bidaiariek trenbide zerbitzuak eskuratu eta erabiltzea errazteko eta hori bermatzeko. Zerbitzua pixkanaka finkatu da gure geografian barrena, eta, gaur egun, Donostia Iparraldeko, Irungo, Bilbo-Abandoko eta Vitoria-Gasteizko geltokietan topa daiteke.\nGipuzkoako sarean bezala, Bizkaian ADIF -Renfek dituen trenbide zerbitzuen irisgarritasuna erabatekoa izateko dagoen gabezia nagusia, eta beste ondorengo edozein azterlan ere baldintzatzen duena, hau da: garraio ibilgailura autonomiaz sartu ahal izatea bermaturik ez egotea, nasaren eta trenaren artean dagoen "gap" horizontal-bertikalaren bereizketaren ondorioz.


Torrentek Sanchezen inbestidura atzeratu du, Estrasburgoren zain | Mundua | Berria\nTorrentek Sanchezen inbestidura atzeratu du, Estrasburgoren zain\nLlarena epaileak saiora joateko baimena ukatu dio hautagaiari, eta haren defentsak Giza Eskubideen Europako Auzitegira joko du, etzi, kautela neurrien bila. CUPek abstentzioari eutsiko dio bozketan\nJordi Sanchez irudiaren erdian—, iazko urrian, Espainiako Auzitegi Nazionalean deklaratu aurretik. VICTOR LERENA / EFE Tamaina handiagoan ikusi\nRoger Torrent Kataluniako Parlamentuko presidenteak etzi egitekoa zen inbestidura saioa atzeratzea erabaki zuen atzo, azken orduan. Hasieran, data horri eustearen aldekoa zen, baina JxC Junts Per Catalunyarekin batzartu ostean, Jordi Sanchezen inbestidura saioa atzeratzea erabaki zuen, beste hitzordurik finkatu gabe. Aurretik, Pablo Llarena epaileak ez zion baimenik eman Sanchezi astelehenean Kataluniako Parlamentuan izateko, eta, testuinguru horretarako, presidentegaiaren defentsak iragarria zuen Europako Giza Eskubideen Auzitegira joko zuela. Hala egingo du etzi, 08:00etan, kautela neurriak eskatzeko; erabakiak Torrenten babesa du, hautagaiaren eskubide politikoak bermatzea baita helburua, Sanchez bere inbestidura saioan izateko. Estrasburgoren erabakiaren zain geratu da Torrent: «Parlamentuko presidente gisa, diputatu guztien eskubide politikoak bermatzeko eta defendatzeko borondatea dut», idatzi zuen Twitterren. ERC Kataluniako Ezker Errepublikanoa alderdiak ere Torrenten erabakiaren alde egin zuen.\nSanchezen defentsak jarritako helegiteari ezezkoa eman zion atzo eguerdian epaileak, eta behin-behinean espetxean jarraituko du ANC Kataluniako Asanblea Nazionaleko presidente ohiak, kartzelatik behin-behinean ateratzeko baimena ere ukatu baitio —urriaren 16tik dago espetxean—. Defentsak epaileari eskatu zion Sanchez aske uzteko, hautagai izendatu zutenez inbestidurara joateko eskubidea zuelako, baina Llarena ez da iritzi berekoa; autoan argudiatu du JxCk eta ERCk joan den astelehenean adosturiko akordioak indartzen duela Sanchezi leporatzen dizkion delituak berriz egiteko «ezohiko arriskua». Hala, epaileak ez du argi Sanchezek Espainiako Konstituzioa eta egungo legeria errespetatuko ote lituzkeen.\nHerri akusazioaren —Vox alderdia eta Estatuaren Abokatutza— jarrera jakin gabe hartu zuen erabakia Llarenak. JxCren eta ERCren akordioa erabiltzeaz gain, Llarenak argudiatu du Sanchezi leporatzen dizkion matxinada eta sedizio delituak «larriak» direla, eta «froga berri eta garrantzitsuak» bildu dituztela, indarkeria eta beste hainbat elementurekin zerikusia dutenak; horiek guztiak, presidentegaiari «zuzenenean egotz daitezkeenak».\nPDeCAT alderdiarentzat, ordea, ez dago argudio legalik Sanchez espetxean mantentzeko. Espainiako Kongresuan alderdiaren bozeramaile Carles Campuzanok atzo argudiatu zuen ez zela gai halako argudiorik aurkitzeko: «Erabakiok Kataluniako gizarteak eskatzen dituen irtenbide politikoak blokeatzen dituzte». Madrilentzat, aldiz, beste hautagai bat bilatzeko unea da orain: «Katalanak ezin dira behin eta berriz engainatu», ohartarazi zuen Iñigo Mendez de Vigo Espainiako Gobernuaren eledunak. Harentzat, independentisten akordioa ez dator bat Gorenean adierazi zutenarekin.\nCUPek ez du jarrera aldatu\nSanchez inbestitzeko akordioa asteazken gauean helarazi zioten JxCk eta ERCk CUPi, eta, Eduard Pujol JxCko diputatuaren esanetan, antikapitalisten «planteamendu politikoei» erantzuten die. CUPek, ordea, ez du «aldaketa sakonik» ikusi proposamen berrian, eta atzo iragarri zuen abstentzioari eutsiko diola Sanchezen inbestidura saioan —lau diputatu ditu—.\nKomunikatu baten bidez, koalizio antikapitalistak azaldu zuen akordio berriak ere «gabezia garrantzitsu eta erabakigarriak» dituela.


Kaiolan zein zabalean - - Anboto.org\nKepa Arroitajauregi (Pilota teknikaria) 2018-10-05 08:30\nAsteburuan denetariko pilota ekitaldiak daude ikusgai. Pilotari handienek lau t'erdikoari ekingo diote. Aurtengoan gainera ‘polemika‘-rekin dator urteko hiru lehiaketa handienetako lehena. Botileroak kentzea erabaki du LEPM erakundeak eta asko dira kontrako eritzidunak.\nNik neuk ez dut txarto ikusten, baina emaniko arrazoiak ez ditut balekotzat jotzen. Enpresakoak eta aurkari direnean bai, eta bestela ez? Ez da bidezkoa. Jokoari dagokionez, pilotariak ‘berea’ duen gaitasuna izango du soilik baliagarri eta hori bidezkotzat jotzen dut. Hori horrela, Mikel Urrutikoetxeari eta Danel Elezkanori aupada bat!\nBizkaitarrok, ordea, badugu beste zita garrantzitsu bat, zelai zabalean jokatu eta ‘burrundara’ handi barik jokatuko dena. Bote Luzeko Euskal Herriko finala jokatuko da. Bizkaitar ordezkariek Oiartzunen bigarren txapela lortu nahi dute beren bigarren partaidetzan. Joan zen astean sailkatu ziren finalerako. Ondo hartu diote neurria euskal pilota joko antzinakoenari. Taldekoak dira Arabiourrutia eta Amantegi abadiñarrak. Animo! Gipuzkoarrak izango dituzte aurkari. Irabaztea dute helburu, baina finalean egoteak jada eman dio bizkaitar taldeari azaroaren bukaeran Benidorm-en jokatuko de Europako Champions de Llargues lehiaketan izateko baimena.\nEta pilotazale orok zapatuan euskal pilotak sekula eman duen pilotari handienetako bati agur esango dio. Zuetako askorentzat ezezaguna izan arren, Koteto Ezkurra erremontistak erretiroa hartuko du Galarretan. Merezitako omenaldia jasoko du nafarrak! Bejondeiola!


CORE eskaintza - Interreg | Core\nYou are here: Home1 / CORE eskaintza\nHeldutasun digitalari buruzko autodiagnostikoa\nBadakizu zein den zure negozioaren digitalizazio-maila? Nola zaude, besteekin alderatuta? Zer tresna sartzen ahalko zenituzke zure kudeaketa eta lehiakortasuna hobetzeko, tresna teknologikoen bidez?\nCORE proiektua lanean ari da edozein merkatariren eskutan jartzeko autodiagnostiko-tresna bat, horren bidez ezagutu ahal izan dezaten beren heldutasun digitalaren maila. Non zauden jakitea funtsezkoa da zure eraldaketa-ibilbide propioa diseinatu ahal izateko.\n2020ko udazkenean autodiagnostikorako tresna argitaratuko da, doan. Informazioa jasotzeko interesik izanez gero, eman izena proiektuaren neswletterrean\nJaso aholkularitza digitala, irtenbideak ezartzeko teknikari espezializatuen eskutik. Saltoki parte-hartzaileen hautaketa 2020ko udazkenean eginen da.\nInteresik baduzu diagnostikoa egiten eta ibilbide digital pertsonalizatua diseinatzen lagunduko dizun akonpainamendua jasotzen, eskatu informazioa.\nBertaratu “Comercio 4.0” partaidetza-saioetara, ikasi praktika onak eta ezagutu zure negozio digitalaren eraldaketarako proposamen egokienak.\nInteresa izanez gero, eskatu informazioa.


-Bihar, umeen jolaslekuak, skate pista eta aire libreko kirolguneak zabalduko dira\nBermeon, 2020ko otsailaren 16an.- Bermeoko Udalak herriko hainbat zerbitzu irekiko ditu datozen egunotan egoera sanitarioaren hobekuntzaren aurrean. Izan ere, bihar umeen jolaslekuak, skate pista eta aire libreko kirolguneak zabalduko dira (Arene Frontoia, besteak beste). Honela, duela zenbait astetik hona itxita egon diren udal zerbitzu hauek berriz ere erabili ahal izango dira. Gainera, otsailaren 18tik aurrera ere Bermeoko Musika Eskolak eskola presentzialak berreskuratuko ditu.\n“Egoera sanitarioak hobekuntzarako bidea hartu du, nahiz eta oraingoz alarma gorria egoeran gauden. Badirudi kutsatuen kopurua egunez egun murriztuz doala eta honek erabaki hau hartzera eraman gaitu. Ixteko erabakia hartzea ez zen bat ere erraza izan, baina beharrezkoa zen. Orain, egoera pixkanaka hobetuz doa eta itxita genituen hainbat zerbitzu berreskuratzen joango gara pixkanaka. Hala ere, ez gaitezen erlaxatu. Asko dugu oraingoz egiteko. Indarrean dauden osasun eta segurtasun neurriak betetzea ezinbestekoa da. Guztion osasuna dago jokoan”, adierazi du Bermeoko alkate Aritz Abaroak.\nUmeen jolaslekuetan jarritako zintak kenduko dira eta desinfekzio lanak burutuko dira, bihar egoera hoberenean egon daitezen. Bestalde, skate pistak goizeko 8etatik arratsaldeko 8ak arte irekiko ditu bere ateak. Azkenik, aire libreko kirolguneak zabalduko dira.


NOLA AUKERATU MALETA EGOKIA GURE BIDAIARAKO By Furundarena\nGeure buruari hori galdezka ari bagara, argi dago dagoeneko bidaiaren helmuga eta iraupena hautatuak ditugula; bada, aukera horren baita hartuko ditugu gure erabakiak. Gure plana bi edo hiru eguneko joan-etorria baldin bada, honako aukerak izango ditugu: Bidaia-poltsa; gauza askorik eraman behar ez baduzu, handiak eta erosoak izaten dira. Departamentu ugarikoa...\nSASOI ARTEKO OINETAKOA By Evoka Shoes\nOhiz kanpoko udaberria eta dirudienez uda ezegonkor xamarrak komertzializazio salmentak baldintzapean jarri dizkigu. Horregatik, Evokak danetik pixkat eskaintzen dizu egun hauetarako. Hurrengo argazkietan ikus dezakezunez, Evoka oinetakoen munduan oso eguneratuta dago, beraz, ez duzu ezer galduko. Gure Elgoibarko zapategiak mota guztietako aukerak eskaintzen dizkizu ezer falta ez zatzaizun, eta zerbitzu...\nAzpeitia zaindu bonoak DENDAgo plataforman salgai\nDENDAgo Black Friday 2021\nArrigobono21 online salmenta DENDAgo-n\nPiztu Herrixe Azkoitiko bonuak salgai DENDAgo-n!!\n10€ opari zure erosketetan\nTxus Gruzeta · 2020 Blas Arratibel Lehiaketa irabazlea\nHeme Shop Moda eta oinetakoetan azken joerak\nAzpeitia zaindu bonoak salgai DENDAgon Azaroak 16an\nLILURATZEN ZAITUZTEN BITXIAK by Txus Gruzeta\nSANANTONIOAK, SANJUANAK, SANPEDROAK euskal produktuak dastatuz by Zazpi Haizetara


Aurten ere ihes egin dio txapelak Gipuzkoari\n2019/10/30 | Lehiaketa\nFaboritotzat jotzen zen Bizkaiak irabazi du, beste behin, Bote Luzeko Euskal Herriko Txapelketa, finalean 7-3ko emaitzarekin nagusituta; baina maila polita erakutsi dute berriz ere gipuzkoarrek\nAurten ere ezinezkoa izan da. Gipuzkoak ezin izan du IV. Bote Luzeko Euskal Herriko Txapelketako finala irabazi, eta Bizkaiak jantzi du berriro txapela.\nBizkaitarrek hasieratik utzi zuten argi faborito zirela. Lehendabiziko jokoa estu hartu zuten bi taldeek, baina 4 berdinketa egin eta gero azkenean jokoa Bizkaiarentzat izan zen. Eta hortik aurrera nagusitasunez jardun zuten, eta 5-0eko tartea ireki zuten. Partidaren azken txanpan Gipuzkoa 2 taldeak bere maila erakutsi zuen, eta 5-2 jarri zen markagailuan. Baina araudiak ezarritako 75 minutuak beteta, bizkaitarren aldeko 7-3ko emaitzarekin bukatu zen finala.\nBIZKAIA 7 vs GIPUZKOA BI 3\nOndorengo pilotariek osatu dute Gipuzkoa 2 taldea: Jon Urbieta, Andoni Urbieta, Ibai Urbieta, Gaizka Iruretagoiena, Iñaki Esnal, Aimar Orbegozo, Adrian Bengoa eta Jon Ander Esnaola.\nTxapelketaren edizio guztietan iritsi da Gipuzkoa finalera, baina oraindik ez du txapelik janzterik lortu: lehendabizikoan Lapurdi 1ek irabazi zion, bigarrengoan Bizkaiak jantzi zuen txapela, eta baita hirugarrengoan eta laugarrengoan ere. Dena den, maila ona erakutsi dute beste behin ere gipuzkoarrek.\nEuskadiko Euskal Pilota Federazioaren webgunean, www.euskalpilota.org, aurki daiteke Bote Luzeko Euskal Herriko Txapelketari buruzko informazio gehiago. Eta gure webguneko Argazki galeriak txokoan irudi ugari daude ikusgai.\n*Argazkiak: Euskadiko Euskal Pilota Federazioa.


Auzoan eta auzoarentzat - Nafarroako Hitza Auzoan eta auzoarentzat – Nafarroako Hitza\nAuzoan eta auzoarentzat\n2017, abenduak 01 Aisialdia, Albisteak, Gizartea, nafarroa 443\nEgun berezia izanen da bihar Iruñeko Alde Zaharreko gaztetxeko kideentzat: ateak irekiko dituzte, Nabarreria karrikako Rozalejo jauregi barruan mamitzen ari diren proiektuen berri emateko. Joan den irailaren 3an okupatu zuten eraikina. Atontzen aritu dira geroztik. Hamaika kolektiboren etxe da jada. Gaztetxearen kudeaketarako batzordean, gainera, hogei pertsonak baino gehiagok egin dute bat. Asteartero egiten dute bilera, 17:00etan. Auzoan dira, auzoan lan egin nahi dutelako, eta auzoarentzat. “Auzo ereduan eragiteko; eraldatzeko”, nabarmendu dute.\n13:00etan irekiko ditu ateak gaztetxeak, bihar. Bisita eginen dute ordu horretan, han lanean ari diren kolektiboen berri jaso dezaten herritarrek. Ordubete inguruko ekinaldia izanen da, eta, amaieran, Alde Zaharreko gaztetxeak aurrerantzean izanen duen izena ezagutaraziko dute: “Pertsona baten izena hartuko du; pertsona horri omenaldia eginen diogu, hain zuzen ere”, azaldu du gaztetxeko kide Izaskunek; bihar arte, ez du zehaztasun gehiago eman nahi izan.\nGaur ere izanen da zer ikusi gaztetxean. Izan ere, Paradisu zinema aretoa inauguratuko du Nabarreriako eraikinak. Hamabost egunean behin, filmak bistaratuko dituzte gaztetxean, “auzo eta herri giro atseginean”. Gaur, 18:00etakoa izanen da lehendabiziko emanaldia. Haurrei zuzendutako Kiriku eta sorgina ikusteko aukera izanen da; 20:30ean, berriz, aretoari izena eman dion filma: Paradisu zinema. Ostiralero bezala, gainera, afaria izanen da gaur ere, gaztetxean.\nAlde Zaharreko gaztetxeak bide malkartsua egin behar izan du azken urteotan. 2015eko abenduan, Compañia karrikako eraikin bat okupatu zuten. Iruñeko Udalarekin negoziazio prozesua hasi zuten, eta, haren ondorioz, gaztetxea Caparrosoko txaletaren eraikinera aldatu zuten, 2016ko ekainean. Urrian inauguratu, baina berehala hustu behar izan zuten, “segurtasun arrazoiengatik”. Udalak gaztetxean egindako obrak baliatu zituen gaztetxeko kideekin zuen kontratua bertan behera uzteko. Erakundeek dituzten “mugak” onartu dituzte gaztetxeko kideek. “Gizartea eraldatu nahi dugu guk”, nabarmendu dute.\nIrailetik da gaztetxea Nabarreriako jauregian. Duela hamar urte ere okupatu egin zuten eraikin hori. Bihar ateak irekiko ditu etxeak. Auzoan eta auzoarentzat.\n« “Familia eta lagunak indartzen nauten babesguneak dira”\nEmakumeak, maldan gora »


Eibarko udaltzainek formazioa jasoko dute herritarrei eskaintzen dieten arreta hobetzeko asmoz\nETA KITTO 2022-05-18 12:22\nEibarko udaltzainek hainbat tailerretan hartuko dute parte, herritarrei eskaintzen zaien arretaren kalitatea hobetzeko tresnak eskuratzeko. Udaletik azaldu dutenez, “ikastaro hauen helburua da segurtasun-kidego hori herritarrengana are…\nHasi dira Eibarko Toribio Etxebarrian, anbulatorio ondoan, lurpeko edukiontziak berritzeko obrak\nETA KITTO 2022-05-18 11:32\nToribio Etxebarria 29an, lurpeko edukiontzi berriak jartzeko lanak egiten hasi da Mankomunitatea aste honetan. Hauek amaitzen direnean, Eibarko lurpeko edukiontziak berritzeko lanak amaitutzat emango dira; Urkizu, Bidebarrieta eta Errebal puntuetako…\nETA KITTO 2022-05-18 10:09\nLore Artean Gipuzkoako Loradenden Elkarteak “Udaberria loreztatu” kanpaina abiarazi du, “loradendak ikusarazi eta hain sasoi berezian loreen kontsumoa sustatzeko”. Ekainaren 11ra bitartean garatuko den ekimenean Gipuzkoako hainbat udalerritako…\nEibarko Musika Bandak rock kontzertua eskainiko du domekan\nETA KITTO 2022-05-17 17:51\nEibarko Musika Bandak rock klasikoz betetako egitaraua prestatu du domekarako. Horrela, The Doors, Eric Clapton, TOTO, Supertramp eta beste zenbait talde ezagunen abestiak joko dituzte, 12:30ean, Toribio Etxebarria kalean. Euria eginez gero,…\nOrain dela 35 urte hil zen Iosu Retolaza gogoratuko dute domekan\nETA KITTO 2022-05-17 17:43\nEgiari Zor Fundazioak antolatutako ekitaldian, orain dela 35 urte gaixorik hil zen Iosu Retolaza preso izandakoa gogoratu eta aitortza egingo diote. Txaltxa Zelaiko auditoriumeko ekitaldia “xumea” izango da eta eguerdiko 12:30ean hasiko…\nTantanez Tantan euskararen olatua badator!\nETA KITTO 2022-05-17 15:18\nAurten bai. 2020an pandemiagatik ezin izan zen ohi bezala antolatu, baina aurten bai; maiatzaren 21ean iritsiko da Eibarrera bazterrak euskaraz bustiko dituen euskararen aldeko olatua. Urkizutik Untzagaraino eskutik eskura eramango dugu euskaltzaleok…\nETA KITTO 2022-05-17 14:58\nBista Eder kalea Eulogio Garate eta Mutiolarekin lotzen duen igogailua zerbitzutik kanpo egongo da hurrengo egunetan, maiatzaren 18, 19 eta 20an, Bista Ederreko 12. zenbakian dagoen eraikina eraisteko lanak direla eta. Zehazki, zerbitzua 08:00etatik…\nArrate Eibar Eskubaloiak etxean jokatuko du igoera fasea\nETA KITTO 2022-05-17 12:32\nMaiatzaren 27an, 28an eta 29an jokatuko ditu Arrate Eibar Eskubaloiak Zilarrezko Ohorezko Mailara igotzeko kanporaketak. Gaurko zozketaren ondoren, talde eibartarra 3. taldean sartu da eta arerio gogorrak izango ditu aurrean (BM Santoña, BM…\n92 positibo gehiago atzeman dituzte Eibarren eta intzidentzia-tasa 676,59koa da\nETA KITTO 2022-05-17 12:21\nJoan den astean 92 koronabirus kasu positibo berri atzeman dituzte Eibarren eta intzidentzia-tasa 676,59koa da. Debabarreneko beste herriei begira Elgoibarren 32 (614,90) kasu berri atzeman dituzte; Ermuan 30 (455,52); Mutrikun 18 (451,64);…\nMalen Jainaga Larrearen "Hi sosiuz" pegatinak irabazi du Udalak antolatutako lehiaketa\nETA KITTO 2022-05-17 11:45\nSanjuanetan alkohola neurrian edateko mezua zabaltzeko asmoz Udalak antolatzen duen pegatina lehiaketako irabazlea Malen Jainaga Larrea izan da, “Hi sosiuz” izenburuko lanarekin….\nIpuruako gimnastek goiko postuei eusten diete jokatutako torneoetan\nETA KITTO 2022-05-17 11:30\nIpurua gimnasia erritmikoko taldeak gero eta lehiaketa gehiagotan sartuta ditugu sasoi honetan, udazkenean izango dituzten Espainia mailako txapelketetan modu onenean erantzuteko helburuarekin. Horrela, Santanderren jokatutako Espainiako Kopako…\nETA KITTO 2022-05-17 11:28\nIbilbide laburra egin du Jordi Ferronek emakumezkoen Iberdrola Ligatik jaitsi den Eibar FT taldearen entrenatzaile karguan. Denboraldia amaitzeko sei jardunaldiren faltan hartu zuen Ana Juyent-en tokia eta margen txikia izan du oso egoera zailean…


Euskal Herriko Eskubide Sozialen Kartak bazterkeriaren eta pobreziaren aurkako HELeko edukiak onartzea exijitu diete EAEko eta Nafarroako gobernuei — ELA Sindikatua\nEuskal Herriko Eskubide Sozialen Kartak bazterkeriaren eta pobreziaren aurkako HELeko edukiak onartzea exijitu diete EAEko eta Nafarroako gobernuei\nEuskal Herriko Eskubide Sozialen Kartak bazterkeriaren eta pobreziaren aurkako HELeko edukiak onartzea exijitu diete EAEko eta Nafarroako gobernuei Urriaren 17a Pobrezia Desagerrarazteko Nazioarteko Eguna da. Aurten, berriz ere, EAEko eta Nafarroako gizarte-prestazioen sistema ez dela nahikoa salatu dute EHko Eskubide Sozialen Karta osatzen duten eragile eta sindikatuek. "Estatuko gutxieneko diru-sarrerak okerragoak izateak ez ditu sistema horiek hobetzen", laburbildu dute. https://www.ela.eus/eu/albisteak/euskal-herriko-eskubide-sozialen-aldeko-kartak-galdegin-die-eaeko-eta-nafarroako-gobernuei-onar-ditzatela-bazterkeriaren-eta-pobreziaren-aurkako-heleko-edukiak https://www.ela.eus/@@site-logo/elalogo.png\nUrriaren 17a Pobrezia Desagerrarazteko Nazioarteko Eguna da. Aurten, berriz ere, EAEko eta Nafarroako gizarte-prestazioen sistema ez dela nahikoa salatu dute EHko Eskubide Sozialen Karta osatzen duten eragile eta sindikatuek. "Estatuko gutxieneko diru-sarrerak okerragoak izateak ez ditu sistema horiek hobetzen", laburbildu dute.\nPobrezia Desagerrarazteko Nazioarteko Egunean, Kartak gogorarazi du pobrezia-mailak gora egin duela azken urteotan, eta EAEko eta Nafarroako gobernuei exijitu die onar ditzatela bazterketaren eta pobreziaren aurkako LEIren neurriak. Datuek egoeraren larritasuna islatzen dute:\nAzken urteetan pobrezia mailak gora egin du. EAEko Pobrezia eta Desberdintasun Sozialen inguruko Inkestaren arabera, 2018an 130.000tik gora pertsona zegoen pobrezian, 2008an baino %46 gehiago alegia.\nPobrezia arriskuan dagoen jendearen %66,4ak ez du arreta egokirik izaten prestazio sistemaren aldetik. Pobrezian dagoen 3 pertsonetatik bakarra irteten da egoera hortatik gizarte-prestazio sistemari esker.\nEuskal Herriko Eskubide Sozialen Kartaren lan-ildo nagusietako bat da pobreziaren aurkako borroka. Horregatik egin ditu azken urteetan, besteak beste, honako ekintzak: Urtarrilaren 30eko greba orokorra; DSBEan egindako murrizketak finkatu eta areagotzeko EAJk eta PSEk bultzatu zuten lege-proposamenaren kontrako mobilizazioak, edota pobreziaren eta bazterkeria sozialaren kontrako HEL (Nafarroan tramitera ere ez zuen onartu aurreko gobernuak, eta EAEn Legebiltzarrak, hau 51.000 sinaduraren babesarekin babestuta aurkeztuagatik ere).\nCOVID-19aren krisiak gabeziak larriagotu dituela gogorarazi dute eta are premiazkoago egin duela aldaketa beharra, "baina ez espainiar Gobernuak nahi duen erakoa".\nPremiazkoa eta beharrezkoa da:\nLanik gabe dauden pertsona guztiei eskubide indibidual gisa aitortzea Diru-Sarrerak Bermatzeko Errenta (DSBE) edo Errenta Bermatua. Kasuotarako errenta bermatua LGS adinakoa izan behar da.\nGauzal horrela, Eusko Jaurlaritzari eta Nafarroako Gobernuari exijitu diete beren lehentasunen artean koka dezatela pobreziaren eta bazterkeria sozialaren kontrako borroka, eta aipatutako erabakiak har ditzatela.


Hezkuntza itunak dakartzan ondorioak larriak dira, adi mobilizazioetara! - Steilas\nHezkuntza itunaren irakurketa eta ondorioak jasotzen dituen txostena osatu dugu. Hura irakurri eta datozen mobilizazioetan parte hartzera gonbidatzen zaituztegu.\nHezkuntza munduko hainbat albisteren berri izaten ari gara komunikabideetan. Horietako bat da EAEko Legebiltzarrean onartzear dagoen Hezkuntza Itunaren zirriborroa aurkeztu dutela. Legegintzaldi honetan hezkuntzako lege berri bat eratzea da itunaren helburua.\nLegebiltzarrean aurkeztu duten txostenari ekarpenak egiteko borondatearekin, beste dozenaka eragilerekin batera, STEILAS sindikatuak hezkuntza batzordean parte hartu zuen, baina guk egindako proposamen bat bera ere ez dago jasota informean. Hura aztertu ostean osatu dugun txostena duzue hemen erantsita.\nSTEILAS sindikatuaren iritziz, ondorioak larriak dira, gure gizartearentzat orokorrean eta hezkuntza publikoarentzat zehazki. Gauzak honela, salaketatik haratago joan behar dugu eta hurrengo egunetan iragarriko ditugun mobilizazioetan parte hartzera gonbidatzen zaituztegu, hezkuntza publikoaren defentsan.\nBretos(e)ko Ainhoa2022-02-18T14:16:53+01:002022 18 otsaila |Albisteak, EAE, Haurreskola, Pribatua EAE, Publikako Laboralak, Publikoa EAE, UPV-EHU|


Beldurrezko Asteko sarrerekin pakete turistikoak eskainiko ditu Donostiak. Noticias de Gipuzkoa\nBeldurrezko Asteko sarrerekin pakete turistikoak eskainiko ditu Donostiak\nemaitza onak lortu dituzte eredu hori erabilita musika hamabostaldian, jazzaldian eta zinemaldian\nAurtengo Beldurrezko Astearen kartelaren aurkezpena. (ruben plaza)\nDonostia. Pakete turistiko berriak eskainiko ditu Donostiak urriaren 27tik azaroaren 2ra ospatuko den Beldurrezko Astearen baitan: inaugurazio edo amaierako ekitaldirako edo beste emanaldi batzuetarako sarrera bat eta bi gau hiriko hainbat hoteletan eskainiko dituzte 100 eurotik hasita (prezioa altuagoa da hotelaren kategoriaren arabera). Gainera, Beldurrezko Astearen programazioarekin eta bestelako informazio erabilgarriarekin poltsa bat ere emango dute opari.\nDonostia Turismoak emaitza oso onak lortu dituela horrelako pakete tematikoekin nabarmendu zuen atzo Josu Ruiz zinegotziak. Hala, Musika Hamabostaldiarekin, Jazzaldiarekin eta Zinemaldiarekin egin ondoren, Beldurrezko Astearekin ere sortu dituzte hiru eguneko irtenalditxoetarako paketeok.\nJosemi Beltran jaialdi honetako arduradunak agertu zuenez, An-tzoki Zaharreko sesioetan publiko donostiarra nagusi bada ere, badira kanpotik espresuki etortzen direnak azaroaren hasierako zinema jaialdi honetara. Horiei eta bisitari berriei lagungarri izango zaizkiela paketeok adierazi zuen, eta sarrerak lortzea ere erraztuko diela, batzuetan hori hain erraza ez delako izaten.\ngaua hirian Gainera, eta kontuan izanda Beldurrezko Astearen sesioak berandu hasi eta amaitzen direla, kanpotik datozenek gaua hirian pasatzeko beharra izaten dutela ere nabarmendu zuen Beltranek.\nManu Narváez Donostia Turismoko arduradunak bost pakete edo proposamen desberdin eskainiko dituztela azaldu zuen eta dagoeneko eskuragarri daudela. votos